qundao/data-zh-poetry huggingface dataset:
秋日登玄览台
作者：陈锡
朝代：明

靡靡流火西，鲜飙扫馀燠。奇怀迈良辰，散步粤山麓。林峦蔚葱茜，丘壑缭而曲。振缨蹑崇台，神情若新沐。绰约台上人，清扬美如玉。冥心观太初，天地渺一粟。幻形忘赘疣，委运付亭毒。浮云寓太虚，不满一捧腹。悠哉偕友朋，适意此盘谷。岸帻南斗旁，云溟聘遐瞩。徜徉四山暝，日入欢未足。秋声动乔林，飒飒度疏竹。松灯奚待篝，明月自为烛。真乐同逍遥，岂必骖黄鹄。
题莫状元祠
作者：陈锭
朝代：明

浩浩冲冲横九州，精神默契在瀛洲。宸聪注意垂清问，云汉扶摇拱冕旒。策献万言方启沃，梅调九鼎尚虚留。虽然亲老归心速，千古丝纶贯斗牛。
游灵岩
作者：陈镐
朝代：明
体裁：古风

予岂丘壑士，每有烟霞想。况兹佳胜地，兴到成独往。振衣一舒啸，千古发幽赏。竹泉绕青壁，雾雨翳林莽。超然会夙心，斯岩信萧爽。
上方寺
作者：陈阶
朝代：明
体裁：五言律诗

古寺重闉近，幽庭自少尘。宝花香破衲，金刹映疏筠。妙契空中色，禅参定里真。不来深处坐，那得悟前因。
柏林寺
作者：陈阶
朝代：明
体裁：五言律诗

虬柏流苍雾，龙泉涌翠嵎。塔高藏舍利，地胜隐浮图。有客寻难到，无尘坐转娱。老僧留半日，山鸟自相呼。
游洪山
作者：陈阶
朝代：明
体裁：七言律诗

秋雨连绵到上头，风云漠漠望中收。云间指顾空三楚，海岱微茫接十洲。忆昔双龙开太古，何年三釜落高丘。应知此日登临后，千载人人说壮游。
晓行㠟峨道中
作者：陈际泰
朝代：明
体裁：古风

高霞饮朝气，水木澄空宇。岚光半欲浮，轻鸥依浅渚。峰影远近开，次第如展羽。春溪雨乍收，景色特清举。好山无数青，历历真可语。久置尘劳中，烦闷深自苦。忽得此萧旷，心神淡相取。耳目引清端，遇物都有主。一往果情深，何必梦天姥。
寄题鹤楼
作者：陈雍
朝代：明
体裁：古风

萍梗长年叹漂泊，忽诧姿容同海鹤。胸中丘壑未足论，眼底山川自恢廓。江汉合流非禹凿，黄鹄东来势联络。仙人骑鹤去不返，千载令人仰楼阁。此是湖南第一峰，东海那有蓬莱宫！危梯直上复直上，人语似与丹霄通。当年我独快登此，肘腋不觉生清风。铁笛亭边醉欲倒，接䍦倒着如山翁。别来每忆同时彦，存殁荣枯强相半。多情知有楼头月，夜夜流光照词翰。我今重来近廿载，望望斯楼不可见。楼兮楼兮几度新，无乃相忘旧人面。欲赋微词纪今昔，目睇江云手披练。双江一点朝宗心，日夜东驰附江汉。
登黄鹤楼二首·其一
作者：陈雍
朝代：明
体裁：七言律诗

高怀未惬子长游，西楚遐观有此楼。云梦洞庭天上下，白云黄鹤影沉浮。诗从崔后谁堪继，酒到陶前醉始休。登眺底须伤往事，共君忘却客边愁。
登黄鹤楼二首·其二
作者：陈雍
朝代：明
体裁：七言律诗

仙驭飞来一鹤黄，至今遗事重兹方。楼头铁笛千秋月，江上云帆几夕阳。鄂渚清风醒客梦，汉川流水送年光。明朝又是东西别，莫惜当年劝酒觞。
过葛岭怀古
作者：陈雍
朝代：明
体裁：七言绝句

山上楼台湖上船，平章醉酒懒朝天。羽书莫报樊城急，新得蛾眉正少年。
寄刘仲原经历
作者：陈雷
朝代：明
体裁：七言律诗

鸳鸯湖水漾晴晖，镜里遥峰入望微。槐荫午衙书帙静，莲香秋幕吏人稀。青云步稳名逾重，白石歌长愿已违。他日相逢话畴昔，应怜憔悴不胜衣。
寄姻友王近智
作者：陈雷
朝代：明
体裁：七言律诗

梦绕故山归未得，俱将旅鬓逐年华。烟村白屋留孤树，野水危桥踏卧槎。倚马文章真可羡，寄鱼音信莫令赊。雄飞总是寻常事，须用穷年读五车。
寄隐者
作者：陈雷
朝代：明
体裁：七言律诗

地隔烟霞绝垢氛，悠悠世事了无闻。渔樵来往频分席，麋鹿寻常不离群。花下一尊黄菊露，松间千顷紫芝云。箕山颍水风流远，谁谓高情属隐君。
寿陈晓山富春人号春江渔者
作者：陈雷
朝代：明
体裁：七言律诗

春江渔者词林客，投老栖迟尚异乡。七里滩头烟水远，一竿风外钓丝长。赤霄白日飞鸾鹄，碧树丹山集凤凰。我亦平生爱潇洒，放歌还许濯沧浪。
效唐近体二首奉贽云门张布政
作者：陈雷
朝代：明

湖山佳丽有馀晖，台辅星明近紫微。月转桐阴书帙静，幕深花影吏人稀。九重浩荡恩尤渥，万里扶摇志不违。无计干时空潦倒，却令山鸟怪儒衣。异乡身世寄飘零，毕娶犹惭向子平。云外青山他自好，雨中苍葑若为耕。盐车困骥思刍秣，涸辙穷鳞待水生。重觅西湖旧游路，舞堤杨柳不胜情。
效唐近体二首奉贽云门张布政·其一
作者：陈雷
朝代：明
体裁：七言律诗

湖山佳丽有馀晖，台辅星明近紫微。月转桐阴书帙静，幕深花影吏人稀。九重浩荡恩尤渥，万里扶摇志不违。无计干时空潦倒，却令山鸟怪儒衣。
效唐近体二首奉贽云门张布政·其二
作者：陈雷
朝代：明
体裁：七言律诗

异乡身世寄飘零，毕娶犹惭向子平。云外青山他自好，雨中苍葑若为耕。盐车困骥思刍秣，涸辙穷鳞待水生。重觅西湖旧游路，舞堤杨柳不胜情。
早春寄周致尧（梨林，致尧所居之地）
作者：陈雷
朝代：明
体裁：七言律诗

百年身世浑如寄，何处他乡是故乡。柳态正须春弄色，梅花自与雪生香。扬雄寂寞玄犹白，贺监风流醉亦狂。倘许胜缘同晚岁，梨林风致即柴桑。
春日怀周葵窗助教
作者：陈雷
朝代：明
体裁：七言律诗

紫燕黄莺来去飞，绿杨烟暖午风微。先生倚杖花边立，童子舞雩川上归。景物自随幽意得，世情浑与此心违。缘知野马多如许，不染春云白练衣。
秋望
作者：陈雷
朝代：明
体裁：七言律诗

西风凉冷气萧疏，对景谁能写画图。红树离离变霜色，黄沙渺渺带烟芜。岚消断壁山容瘦，水尽遥天雁影孤。乞我五湖舟一叶，也应托兴为莼鲈。
竹所次盛孔昭韵
作者：陈雷
朝代：明
体裁：七言律诗

万玉森森护草堂，八窗虚敞夏生凉。清修迥出风尘表，潇洒骈生水石傍。浮扫莓苔听翠雨，閒题诗句洗铅霜。箨龙更放新梢出，相并梧桐宿凤凰。
红梅
作者：陈雷
朝代：明
体裁：七言绝句

姑射仙人下杳冥，绡裳环佩玉泠泠。香魂误入罗浮梦，几度微吟唤得醒。
自城东复向感化旧居留别徐德厚
作者：陈雷
朝代：明
体裁：七言律诗

孤云无定水悠悠，又复携书返旧丘。橡栗树空猿叫夜，蒹葭霜冷雁知秋。懒梳白发频搔首，笑对青山独倚楼。暇日清游可乘兴，到门题凤亦风流。
赋孙德芳雪香斋
作者：陈雷
朝代：明
体裁：七言律诗

淡妆素服出天真，彷佛罗浮世外身。自与芝兰同气味，不须霜月借精神。暗熏诗梦春先到，光映书帷夜转新。三嗅怅然成独咏，为怜清绝更无伦。
钓鱼图
作者：陈雷
朝代：明
体裁：七言绝句

歌向沧浪独羡鱼，钓竿閒却意何如。磻溪梦里青山老，犹遇君王载后车。
霜
作者：陈雷
朝代：明
体裁：五言绝句

悲角奏梅花，江云冷万家。不知青女妒，却道弃铅华。
题徐思敬瑶池小景
作者：陈雷
朝代：明
体裁：七言律诗

萦泉叠石带烟霞，此景人间有几家。锦字书传青鸟使，玉箫声绕碧桃花。云容窈窕谁能写，月色婵娟我欲赊。不待扁舟乘兴去，珊瑚长拂钓竿斜。
题方氏澄心亭
作者：陈雷
朝代：明
体裁：七言律诗

澄心亭子水之湄，结构空凉也自奇。已映渚蒲青间出，更涵沙竹翠相宜。寒浆玉露银床冻，碧甃铜瓶紫绠垂。到此不因同静者，湛然方寸与谁知。
题杨氏问月轩次周葵窗韵
作者：陈雷
朝代：明
体裁：七言律诗

我欲停杯问广寒，中间宫阙几时安？丹梯有影非难上，玉斧无痕许借看。不信药成烦老兔，谁怜桂冷湿青鸾。相逢今夕知何夕，莫笑清狂兴未阑。
题画马
作者：陈雷
朝代：明
体裁：七言绝句

赭袍乌帽立奚官，牵出春风十二闲。不属丹青传写妙，龙媒何得至人间。
题秋江待渡
作者：陈雷
朝代：明
体裁：六言诗

远岸白沙渺渺，疏林黄叶离离。莫怪行人争渡，村深蹋月归迟。
过杨二郊居
作者：陈霁
朝代：明
体裁：五言律诗

白石芳郊路，清溪旧竹扉。桥通湖水近，树入陇云微。蘋叶漂波冷，鲈鱼上钓肥。村醪沽不远，落景未言归。
一剪梅·扇梅
作者：陈霆
朝代：明

斜绾香云倚镜台。春已输梅。人欲欺梅。护寒帘蟆手初开。翠羽飞来。白雪飘来。冷月寒云到玉阶。画角声哀。玉笛腔哀。春幡笑语遍城隈。传道阳回。喜是郎回。
临江仙
作者：陈霆
朝代：明

落尽樱桃春事减，小园蜂蝶依依。子规啼罢月沉西。曲屏向晓，残烛泪空垂。楼外绿芜千里道，长亭过骑频嘶。一春无信慰相思。重门寂寞，风雨过花时。
临江仙 其一 柳词，用宋许伯阳体
作者：陈霆
朝代：明

不见汉家营内柳，丝丝轻拂旌旄。将军以逸待人劳。马腾士饱，枝上挂弓刀。钟鼓令严良夜静，梢头明月初高。翠华临幸事都销。先春芽缕，尚想赭黄袍。
临江仙 其三 柳词，用宋许伯阳体
作者：陈霆
朝代：明

不见吴王宫外柳，浓阴低映鸥沙。屧廊春响笑仙娃。东风眠起，台榭总芳华。一夜长堤驰越骑，柔条无力拦遮。荒城留与后人嗟。尚余故态，烟外舞敧斜。
临江仙 其二 柳词，用宋许伯阳体
作者：陈霆
朝代：明

不见西湖堤畔柳，弄晴十里依依。暖风搓动绿烟丝。似同苏小，双舞斗腰肢。忆昔六桥经凤辇，拟为春暗龙池。画船维处恣游嬉。斜阳烟霭，谁管断肠时。
临江仙 其五 柳词，用宋许伯阳体
作者：陈霆
朝代：明

不见太师桥下柳，绿阴摇荡雕甍。朱门甲第管弦声。沙堤十里，香絮滚春晴。惊起胡尘青眼眯，秋风禾黍神京。娇枝嫩叶叹飘零。夜深荒址，时见度流萤。
临江仙 其四 柳词，用宋许伯阳体
作者：陈霆
朝代：明

不见章台街上柳，纤匀初画双眉。轻盈婀娜惹游丝。少年走马，花酒恋芳菲。千里心期归较晚，长条不似前时。东风似与解相思。多情时遣，飞絮点春衣。
临江仙·扇面
作者：陈霆
朝代：明

妆点吴乡秋意老，夕阳红树离亭。晚江潮退水痕平。两行征雁，相约下寒汀。钓饵丝纶收拾了，芦花深处舟横。西风吹面酒微醒。起来船尾，坐看远山青。
临江仙·柳词，用宋许伯阳体
作者：陈霆
朝代：明

不见汉家营内柳，丝丝轻拂旌旄。将军以逸待人劳。马腾士饱，枝上挂弓刀。钟鼓令严良夜静，梢头明月初高。翠华临幸事都销。先春芽缕，尚想赭黄袍。不见西湖堤畔柳，弄晴十里依依。暖风搓动绿烟丝。似同苏小，双舞斗腰肢。忆昔六桥经凤辇，拟为春暗龙池。画船维处恣游嬉。斜阳烟霭，谁管断肠时。不见吴王宫外柳，浓阴低映鸥沙。屧廊春响笑仙娃。东风眠起，台榭总芳华。一夜长堤驰越骑，柔条无力拦遮。荒城留与后人嗟。尚余故态，烟外舞敧斜。不见章台街上柳，纤匀初画双眉。轻盈婀娜惹游丝。少年走马，花酒恋芳菲。千里心期归较晚，长条不似前时。东风似与解相思。多情时遣，飞絮点春衣。不见太师桥下柳，绿阴摇荡雕甍。朱门甲第管弦声。沙堤十里，香絮滚春晴。惊起胡尘青眼眯，秋风禾黍神京。娇枝嫩叶叹飘零。夜深荒址，时见度流萤。
临江仙·渔舟
作者：陈霆
朝代：明

瓦枕半欹诗梦醒，起来人静江空。丛芦萧瑟战金风。钓舟不系，吹落碧滩中。坐稳总忘身外事，苍山独对疏慵。夜深清露滴芙蓉。满篷凉月，人在水晶宫。
临江仙·秋江归隐图
作者：陈霆
朝代：明

菰米炊香鲈入馔，吴淞景属三秋。长江潮上水云浮。好风如箭，天际送归舟。回首功名成一梦，归来松菊应羞。何人相候坐沙头。平林暝处，鸦背夕阳收。
临江仙·芙蓉
作者：陈霆
朝代：明

莲褪红衣蒲稗老，西风吹冷汀洲。翠罗簇护锦云稠。借来三月景，点破一江秋。鸥鸟不归沙嘴静，孤芳自觉含羞。柔枝袅袅影悠悠。浪中莲唱杳，烟外夕阳愁。
二郎神·燕
作者：陈霆
朝代：明

东风帘影，依然是、去年庭院。门外正春寒，试凭旧主，暂寄脩梁尘满。借问杨花是何处，有华屋、朱门堪荐。怅绿岸晓迷，红楼暮暝，潇湘云暗。遥念。天涯冷落，琐窗无伴。软语苦匆匆，梦惊清午，一枕江南思远。恨别云轩，相思绛缕，知惹几多恩怨。望楼香，路杳断肠，无奈落花春晚。
兰陵王·荷花
作者：陈霆
朝代：明

野塘碧。云锦天机乍织。垂杨外，红日半酣，翠盖亭亭拥倾国。晚来溪雨息。乱泻明珠苍璧。风帘卷，画阁尽开，一味清香送凉入。回首，又秋逼。渐香老红衣，飞趁潮汐。寒烟败苇添愁戚。似相对共叹，离怀无极。残阳影里，有宿鹭，黯凝立。
兰陵王·荷花
作者：陈霆
朝代：明

野塘碧。云锦天机乍织。垂杨外，红日半酣，翠盖亭亭拥倾国。晚来溪雨息。乱泻明珠苍璧。风帘卷，画阁尽开，一味清香送凉入。携樽，近花侧。问娇艳何如，六郎颜色。芳洲别浦羞孤特。正一钩新月，画船十里，浣纱人去歌韵寂。望中水云隔。回首，又秋逼。渐香老红衣，飞趁潮汐。寒烟败苇添愁戚。似相对共叹，离怀无极。残阳影里，有宿鹭，黯凝立。
千秋岁·夏日池亭
作者：陈霆
朝代：明

柳阴亭馆。影落池塘浅。清昼永，琴书懒。绛蟵炎气少，碧簟波纹展。人困也，北窗一梦邯郸远。推枕西林晚。浴起冰绡软。新月上，珠帘卷。霜纨摇素手，雪藕调冰碗。歌韵响，昼船归处荷香满。
卜算子·冬夜不寐
作者：陈霆
朝代：明

画角断谯楼，珠斗横仙阙。榾柮无烟午夜长，茗碗分香雪。漏结翠壶冰，被展青绫铁。毕竟教人懒去眠，立尽梅花月。
卜算子·冬晚山庄
作者：陈霆
朝代：明

熟水沸铜瓶，向晚书帏静。不见高人领鹤来，寂寞空梅影。双屐出柴荆，立待昏鸦定。折得寒香独自归，门掩青山冷。
卜算子·断桥梅雪
作者：陈霆
朝代：明

浅水野桥西，饥鸟依林樾。不见逋翁蹋屐过，僧舍茶烟歇。鹤迹绕寒汀，梅影敧残雪。却被渔舟占尽清，晚钓湖心月。
喜迁莺·送侯倅擢太仆丞
作者：陈霆
朝代：明

采菱风起。正一叶井桐，乍惊秋雨。马首红旗，鸥边画妨，光满白蘋洲渚。点点道旁涕泪，恋恋樽前笑语。伤离处，奈阳春有脚，湖山无主。堪喜三千路。身上红云，双佩春风里。紫塞防秋，彤廷立仗，马政会看兴举。汉遣属车陪从，周有命书付委。从今后，勋阶台阁，服章金紫。
墨布袍
作者：陈霆
朝代：明
体裁：古风

墨布袍，粗且黑。心中事，背上墨。宋时遗黎元版籍，寒暑晴雨宁暂释，直教盖棺覆我首领缠我骨。死不在闽广，生苟依木石。安能易彼章与黻？俯首躬身福州伯。
天仙子·秋景画
作者：陈霆
朝代：明

江上青山山下路。茅屋人家临水住。雨余一片夕阳明，汀草处。鸥来聚。一叶渔舟横野渡。烟雾纷纷生古树。树底寒流桥欲堕。行人千里未能归，还自苦。愁无数。枫落吴江秋正暮。
如梦令 其一 春暮
作者：陈霆
朝代：明

梦里忽惊春去。帘外日高佣起。中酒病恹恹，辜负踏青心绪。憔悴。憔悴。花褪一庭红雨。
如梦令 其二 秋怀
作者：陈霆
朝代：明

风入井桐声碎。惊起客窗秋思。天阔雁来迟，望断锦机红字。归去。归去。人在画楼独倚。
如梦令·夏日
作者：陈霆
朝代：明

池上繁阴深盖。高柳古槐交碍。晚雨过西楼，洗出月华相待。凉快。凉快。直面芰荷风洒。
如梦令·春暮
作者：陈霆
朝代：明

梦里忽惊春去。帘外日高佣起。中酒病恹恹，辜负踏青心绪。憔悴。憔悴。花褪一庭红雨。风入井桐声碎。惊起客窗秋思。天阔雁来迟，望断锦机红字。归去。归去。人在画楼独倚。
小重山·柳浪闻莺
作者：陈霆
朝代：明

一抹晴烟淡又浓。曙鸦飞散尽、树头红。林莺催请晓匆匆。啼声好，唤动少年丛。纨扇落花风。苏堤三月景、水溶溶。清音度水间歌钟。寻不见，春在绿杨中。
巫山一段云·夏日竹堂
作者：陈霆
朝代：明

午簟湘阴展，晴窗翠葆横。睡余呼水理茶瓶。诗境太清生。古鼎销香缕，疏帘隔履声。虚檐留客对棋枰。时听子丁丁。
巫山一段云·平湖秋月
作者：陈霆
朝代：明

鸦鸟层林晚，菰蒲片雨晴。长烟收尽小云平。湖月十分明。横笛临风曲，疏钟隔水声。两三渔火近芜汀。时有雁鹅惊。
巫山一段云·飞鸣宿食雁
作者：陈霆
朝代：明

落日边声急，寒云客路愁。西风吹度岳阳楼。木叶正辞秋。阵乱惊渔火，声寒堕舶舟。月明投足荻花洲。聊缓稻粱谋。
应天长·晚眺
作者：陈霆
朝代：明

楼台落日，渐古树昏烟，乱鸦飞集。渡口归帆，势与寒潮齐急。云山穷眼力。旷千里、楚天凝碧。相上下，孤骛落霞，点成秋色。俯仰感今昔。嗟旧日繁华，而今萧瑟。剩水残山，惟有梦魂相忆。飞鸿无信息。知谁念、沈腰消瘠。关情处，风里何人，一声长笛。
念奴娇 其一 和宋人中秋月韵
作者：陈霆
朝代：明

冰轮碾上，望山河影里，桂枝横绿。零露侵人秋气重，渐觉玉楼生粟。万里无云，碧天如水，冷浸黄金屋。水晶高卷，簟波微映湘竹。须信此景无多，樽前拚醉，注流霞如瀑。我爱清光光照我，洗荡尘埃千斛。良夜何如，酒酣兴起，豪气凌云鹄。浩歌催版，唾壶击碎圆玉。
念奴娇 其二 三忠庙祀汉诸葛宋岳武穆文文山
作者：陈霆
朝代：明

乾坤易老，叹风尘飘荡，河山分裂。名分纲常都扫地，曾有何人提挈。身翊飞龙，气吞胡马，赤手扶天阙。精忠照耀，一时名并日月。须信天理人心，自来不泯，千载思遗烈。庙貌燕山崇祀典，华表三忠新揭。西北中原，东南王气，回首惊风雪。伤心行路，不堪日暮时节。
念奴娇 其二 和宋人中秋月韵
作者：陈霆
朝代：明

淡天垂羃，见银盘转处，余烟收绿。百尺飞楼闲倚久，仙桂时飘香粟。皓鹤无声，金梧有影，寒气生华屋。好风细细，递来何处丝竹。看取千里婵娟，银屏交映，光射庐峰瀑。今夜嫦娥应过我，卷起真珠千斛。长剑横空，翩然飞迓，底用乘鸾鹄。满身清露，凤笙吹破攒玉。
念奴娇·和宋人中秋月韵
作者：陈霆
朝代：明

冰轮碾上，望山河影里，桂枝横绿。零露侵人秋气重，渐觉玉楼生粟。万里无云，碧天如水，冷浸黄金屋。水晶高卷，簟波微映湘竹。须信此景无多，樽前拚醉，注流霞如瀑。我爱清光光照我，洗荡尘埃千斛。良夜何如，酒酣兴起，豪气凌云鹄。浩歌催版，唾壶击碎圆玉。淡天垂羃，见银盘转处，余烟收绿。百尺飞楼闲倚久，仙桂时飘香粟。皓鹤无声，金梧有影，寒气生华屋。好风细细，递来何处丝竹。看取千里婵娟，银屏交映，光射庐峰瀑。今夜嫦娥应过我，卷起真珠千斛。长剑横空，翩然飞迓，底用乘鸾鹄。满身清露，凤笙吹破攒玉。
念奴娇·咏燕，和人韵
作者：陈霆
朝代：明

卖花时节，正轻风园榭，弄晴池馆。绪语匆匆言不尽，穿得翠迷红乱。华屋门高，主人恩重，旧垒还堪恋。昭阳何处，望中清梦初断。长是泪洒东风，天涯无主，谁与寻方便。冷落孤身飘瀚海，倦翼不堪频展。绛缕年深，云轩事渺，老去知人厌。多情帘影，日高为我偷卷。
念奴娇·墨芙蓉
作者：陈霆
朝代：明

孤芳无主，被西风、送与一天愁色。顾影含羞还有恨，彩笔怎生描得。蘋白如矜，蓼红自倚，真意谁能识。影娥池古，晚妆犹剩香墨。惆怅别浦芳洲，水云静处，佩冷菱歌寂。幽梦偶随归燕化，荏苒乌衣消息。浊世堪惊，细尘易染，清泪空狼籍。江南望断，一痕月照凉夕。
念奴娇·赤壁图，用东坡韵
作者：陈霆
朝代：明

三分鼎峙，算江东虽小，尽多人物。一片江山千古恨，崩浪怒冲高壁。湖海孤臣，经年放废，破帽撑风雪。浪游怀古，问君谁是豪杰。驾此一叶扁舟，举杯属客，清兴樽前发。凌涉沧茫三万顷，洗荡凡尘消灭。夜静江空，洞箫清润，露气侵华发。仰天一笑，醉中卧对明月。
念奴娇·雪
作者：陈霆
朝代：明
体裁：词

封姨忍冷，把彤云剪碎，满空抛撇。万点青山头忽老，人迹鸟飞俱绝。歌馆迷红，妆楼失翠，四顾成银阙。晚来江上渔蓑，归带香屑。对此应慕山阴，扁舟兴尽，空载黄昏月。归到溪堂门未掩，别有一般清洁。雪印梅花，梅横月影，三白交相合。纸窗光映，夜明不怕灯灭。
念奴娇·雪
作者：陈霆
朝代：明

封姨忍冷，把彤云剪碎，满空抛撇。万点青山头忽老，人迹鸟飞俱绝。歌馆迷红，妆楼失翠，四顾成银阙。晚来江上渔蓑，归带香屑。对此应慕山阴，扁舟兴尽，空载黄昏月。归到溪堂门未掩，别有一般清洁。雪印梅花，梅横月影，三白交相合。纸窗光映，夜明不怕灯灭。乾坤易老，叹风尘飘荡，河山分裂。名分纲常都扫地，曾有何人提挈。身翊飞龙，气吞胡马，赤手扶天阙。精忠照耀，一时名并日月。须信天理人心，自来不泯，千载思遗烈。庙貌燕山崇祀典，华表三忠新揭。西北中原，东南王气，回首惊风雪。伤心行路，不堪日暮时节。
摸鱼儿·和晁无咎
作者：陈霆
朝代：明

遍江南、绿苕芳草，春光又回南浦。溪堂夜月无人共，时有钓船移聚。风静处。眼送他、一湾碧玉从东注。村歌带舞。任白眼看天，玉山倒地，鸥鸟自来去。青鞋底，且向山林稳步。风花勘破虚误。桔槔智巧终何用，抱瓮不妨农圃。还试觑。满江湖、风尘澒洞今如许。身心自语。归得便须归，杜鹃声里，斜日灞陵暮。
摸鱼儿·悼鹦鹉
作者：陈霆
朝代：明

向东风、红销翠萎，伤心成甚情绪。护寒帘幕终何用，花病早知来处。春也妒。全不管、画堂冷静人难度。高飞有路。仙梦去多时，玉绳金栅，空锁绮窗雾。鸳鸯会，惆怅佳期又误。琵琶有语谁悟。香残红稻珊瑚颗，愁与泪珠同堕。还寄意。永别他、陇山千古青青树。梨花院宇。重想念新诗，日高惟有，莺燕自来去。
摸鱼儿·春寒
作者：陈霆
朝代：明

悄无人、杏花院宇，终朝冷清清地。春阴只在重帘外，春意不知何处。门也闭。早不省、峭寒阵阵从何至。翠帏怕启。鹦鹉噤无声，香篝宿火，知是甚天气。风头转，窗外纸鸢飞坠。麻家节候难据。天公作意妨游事，罗绮未教轻试。闲议拟。柱教他、垂杨恼乱丝千缕。无情燕子。失了探芳期，风风雨雨，天也会憔悴。
摸鱼儿·春恨
作者：陈霆
朝代：明

竟因循、清明过了，依然春恨如旧。落花狼藉重门闭，长是恹恹中酒。从拆手。最苦是、断肠院落黄昏后。风狂雨骤。更燕子无聊，杜鹃有怨，添上个消瘦。寻春约，惆怅参差难就。韩香犹在襟袖。绿阴啼鴂章台路，疏了傍花随柳。还念否。嗟两地、云轻雨薄空回首。音书未有。莫去问鳞鸿，山长水远，知在甚时候。
摸鱼儿·春游
作者：陈霆
朝代：明

喜朝来、柳烟花雨，寻春问人何处。香车宝马倾城出，坐拥南州歌吹。春好未。但只见、暖云芳草飘香气。鸥边浦溆。两两画船横，一篙深碧，撑向水云醉。浮生事，勘破蜗牛战蚁。百年希遇良会。五侯七贵貂蝉美，难免鬓丝僬悴。休辞去。最好是、柳条绾镫风牵袂。酒阑众起。归路月明中，严城钟鼓，花影满街碎。
摸鱼儿·花港观鱼
作者：陈霆
朝代：明

甚朝来、斜风细雨，观鱼正有佳趣。绿蓑青笠寻常挂，谁道水乡难寄。堪画处。最好是、荻花乱点舟三四。鸥飞鹭起。更落网惊腥，呜榔畏响，潭有老蛟睡。红尘路，比与烟波名利。寻思总是难事。华亭唳鹤东门大，何似得鱼情味。君试觑。绕平湖、水云十里皆生计。红鳞买醉。世事不相关，柳阴欹枕，湖上晚峰翠。
木兰花慢 其一 贺郑大尹膺奖
作者：陈霆
朝代：明

算江南乐地，山城好、称鸣弦。正桑径雉驯，花村犬卧，麦陇牛眠。天公更怜饥馁，遣我侯、早晚散炊烟。瓜枣顿还幽俗，鸡豚屡庆丰年。玺书曾记汉旌贤。藩省代天言。道三异化行，七丝政好，六事功全。摩挲旧时凫舄，看相将、飞上五云端。河内空烦借寇，道旁行羡登仙。
木兰花慢 其二 思萱卷
作者：陈霆
朝代：明

记红芳退后，兰阶下、绿抽簪。渐叶展鸾翎，花含凤嘴，影乱槐阴。宜男自来入咏，早薰风、长养北堂深。好是彩衣寿酒，一枝照映钗金。中庭无奈雪霜侵。风木忽哀吟。叹光景无多，芳华易殒，冷泪盈襟。伤心药栏西畔，但断机、残月尚如今。总道春晖难答，年年寸草萌心。
木兰花慢·双挽
作者：陈霆
朝代：明

算多愁、和天也惨，双股泪、席间流。记花月楼台，扇横鸾影，杖拥鸠头。西风妒他春好，并霜威、作践一场秋。翠减芙蓉夜被，尘生古褐冬裘。青山今古事悠悠。双冢向人愁。有守宿寒鸦，招魂芳草，代哭鸣蜩。椿萱世难全寿，叹人生、到此意俱休。付与夕阳收管，一杯时奠松楸。
木兰花慢·犊舟
作者：陈霆
朝代：明

把江湖清兴，都分付、与乌犍。向芳草陂塘，驾风移雾，拟泛平川。肩头吟篷书幔，引疏狂、放浪野云前。古道撑低落照，寒林载出长烟。西湖画舫剡溪船。争似此安然。看月上桃林，歌声欸乃，角枻鞭舷。醉来沧洲入梦枕，蓑衣背上且高眠。一任松涛卷地，不妨麦浪翻天。
木兰花慢·贺郑大尹膺奖
作者：陈霆
朝代：明

算江南乐地，山城好、称鸣弦。正桑径雉驯，花村犬卧，麦陇牛眠。天公更怜饥馁，遣我侯、早晚散炊烟。瓜枣顿还幽俗，鸡豚屡庆丰年。玺书曾记汉旌贤。藩省代天言。道三异化行，七丝政好，六事功全。摩挲旧时凫舄，看相将、飞上五云端。河内空烦借寇，道旁行羡登仙。记红芳退后，兰阶下、绿抽簪。渐叶展鸾翎，花含凤嘴，影乱槐阴。宜男自来入咏，早薰风、长养北堂深。好是彩衣寿酒，一枝照映钗金。中庭无奈雪霜侵。风木忽哀吟。叹光景无多，芳华易殒，冷泪盈襟。伤心药栏西畔，但断机、残月尚如今。总道春晖难答，年年寸草萌心。
木兰花慢·题双凤呈祥卷贺冯太守得子
作者：陈霆
朝代：明

喜仙山诞果，百年事、未为迟。正华馆春融，红裁锦褓，翠揭犀帏。天公要成双美，五年间、两送玉麟儿。表表食牛豪气，亭亭玉树风姿。丹山长养羽毛奇，梧竹岂终栖。看鸣盛朝阳，览辉阿阁，浴采天池。声名直追三凤，笑燕山、落后月中枝。为报青霄鹓鹭，九成伫让来仪。
水调歌头·丁卯中秋醉后大书
作者：陈霆
朝代：明

乾坤容我醉，风月放人闲。倚天长啸，斗间紫气剑光寒。谁管功名两字，自要烟波万顷，去把钓鱼竿。回首尘埃事，一笑请君看。十年前，钻蠹简，戴儒冠。致君事业，平生抚掌道非难。为问羊裘高兴，比似銮坡簪笔，终古笑辛酸。拂袖理松菊，浩气压云端。
水调歌头·中秋
作者：陈霆
朝代：明

仙风清玉佩，香雾蔼云鬟。紫台招手，醉骑白凤上高寒。曾记五云深处，缥缈琼楼十二，宝界晃三千。回首人间梦，一落忽经年。羽衣轻，胡床冷，洞箫闲。肺肝冰雪，孤光一点最相便。可是嫦娥有意，付与婵娟千里，今夜尽人看。起舞答清兴，歌罢唾壶残。
水调歌头·寿人六秩，中秋后三日也
作者：陈霆
朝代：明

人间望明月，天上启琼楼。嫦娥劝人，寿斝未把玉盘收。谁谓三光有缺，刚道百年难老，灵药许君偷。笑引仙茎露，玉屑洒冰瓯。美苕南，猿鹤地，鹭鸥洲。闲情一片，秋水物外有丹邱丘。早是仙台注籍，更报鹤书加算，绿发炯双眸。起舞阅铜狄，抚掌桂花秋。
水调歌头·己卯初度
作者：陈霆
朝代：明

著书鹖冠子，倚仗鹿门翁。十年正堪一笑，梦觉大槐宫。早是年开五秩，便待人生百岁，双脸再难红。试问输铜臭，何似作诗穷。道根深，俗缘浅，世情空。仙山久扃，花院名位夙相通。安事舞衫歌扇，自喜薰炉茗碗，况味野僧同。天独与为寿，秋满菊花丛。
水调歌头·庚辰初度
作者：陈霆
朝代：明

紫髯世外客，玄舄地行仙。归来历头屡改，鬓影只青年。那有贵官气象，不脱书生风味，坐榻冷无毡。要识心中事，白眼看青天。算人生，名易遂，节难全。纷纷金紫，一生歌舞在华筵。留取胸中正气，俯仰人间今古，雷电隐晴川。一笑又初度，聊尔当诗篇。
水调歌头·梅竹芝草图寿人正月十五日诞辰
作者：陈霆
朝代：明

金芝腾地宝，瑶草动春芳。中庭乍消残雪，和气转东皇。花市收灯未久，柳陌踏青将届，乐岁好风光。指点泰途近，身在讵须忙。儒家气，方家业，道家装。膝前彩衣围绕，袍锦昼辉煌。坐我苍筠万亩，寿我红梅百本，才足了千觞。一笑领黄鹤，回首望仙乡。
水调歌头·许启中使交南
作者：陈霆
朝代：明

银河动清曙，玉宇湛高寒。手招黄鹄，晓骑风露下云端。借我金门仙客，去作三清使者，星佩落人寰。笑指炎荒路，一发认青山。觑宫袍，风采异，日华鲜。珠霏玉洒，布宣德意笑谈间。独倚横空一剑，俯仰乾坤万里，东望海波闲。白雉看重译，声教讫夷蛮。
水调歌头·送包录事归省
作者：陈霆
朝代：明

江山忆故国，烟月阻同游。西风搔首，夕阳归鸟望乡楼。十载红尘春梦，千里白云情思，身世浪悠悠。归路辨行色，雁字海天秋。碧澜堂，山色近，水光浮。画船载酒，花时福寿满金瓯。醉拥笙歌十二，光映寿星两点，袍带总风流。从此苕南景，应作画图收。
水调歌头·送褚正郎还朝
作者：陈霆
朝代：明

青山荐行色，碧浪涌蘋洲。红旗棹影，送君骑鹤上扬州。相饯一杯清水，比似一轮明月，三载照高秋。回首棠阴路，父老泪双流。黯苕南，云杳杳，水悠悠。柳丝残脆，相看无计挽仙舟。一道星河届斗，万里长风破浪，身抵凤池头。从此鸾台峻，鹓鹭阻同游。
水调歌头·送黄司训之京
作者：陈霆
朝代：明

断云催落日，寒雁溯西风。一樽别酒青山，去意晚来浓。人道九年教化，好似一天时雨，未论桔槔功。芹水香名在，传诵满儿童。束图书，装琴剑，买孤篷。今宵明月相看，千里与君同。休管青毡旧物，须有铁冠新命，霜气凛秋空。醉笔点行色，江树向人红。
水调歌头·题扇
作者：陈霆
朝代：明

功名大槐梦，身世钓鱼舟。归来霅川苕水，聊当五湖游。谁计一丝高洁，自喜半生清旷，瓦枕对眠鸥。回首云台事，一笑正堪休。桃花岸，蘋花渚，荻花洲。蓑衣任君高挂，安用搭羊裘。拍面溪风山雨，满棹江云海月，浊酒注磁瓯。醉后不知处，江上数峰秋。
水调歌头·题杏园春色卷
作者：陈霆
朝代：明

恩袍草色动，仙籍桂香浮。三层暖浪，禹门一跃过鳌头。金殿彩云锦覆，玉陛欢声雷动，胪唱出龙楼。仙侣三千辈，平步上瀛州。马如龙，车似水，恣遨游。曲江春酒，杏花十里锦云稠。看取春风得意，渐入扬州佳境，纤手上帘钩。总是书生事，回首十年秋。
水龙吟·七夕，和施西亭
作者：陈霆
朝代：明

水花亭馆初凉，月痕照在葡桃架。星期此夕，针奁未启，蛛丝先挂。虹断东楼，雨收北渚，露盘清泻。望湘帘起处，果筵初设，儿女辈、花相亚。缥缈行云低度，耿河津、仙軿飞驾。鹊才传喜，虫还催织，欲留无暇。又是匆匆，离肠中断，幽欢空罢。叹天长地久，迢迢一水，两情终夜。
水龙吟·杨花，和章质夫韵
作者：陈霆
朝代：明

是谁断送春光，又柳絮、满空飞坠。长途飘泊，征衣轻薄，搅人离思。梦熟罗厨，脸消花靥，镜惊尘闭。傍妆台点点，随风散乱，几番欲下还起。灞水旧时行处。遍长条、雪花如缀。红芳竟老，绿阴成叠，寸心愁碎。晓雨初晴，半归泥土，半随流水。卷珠帘、尽日留春不住，洒东风泪。
水龙吟·梨花，和周美成韵
作者：陈霆
朝代：明

醉颜消尽东风，一枝迥出纷华地。暖香吹雪，淡妆欺粉，群芳羞避。静院无人，闲庭转午，重门深闭。倚阑干无语，玉容寂寞，为滴尽伤春泪。愁到黄昏时候，漏声沉、隔墙歌吹。疏帘淡月，离怀唤醒，梦魂惊起。细雨帘纤，轻云低娜，不禁春意。算东皇、独付清标，正好与梅花比。
沁园春·冷山外号
作者：陈霆
朝代：明

丘壑闲情，松菊旧游，未许相关。笑寻梅蜡屐，云埋一两，藏书茅屋，苔老三间。蕙帐夜空，碧峰朝瞑，争奈愁他鹤与猿。无人管，有洞门寂寂，流水潺潺。鸣驺催赴朝班。尽京国、缁尘上鬓鬟。任碎叶惊风，一番秋早，落花满地，几度春阑。蚁穴无凭，山灵有待，回首林间倦羽还。君知否，算神仙总在，未老身闲。
沁园春·和辛稼轩
作者：陈霆
朝代：明

一事无成，百念堪惊，嗟归去来。算山阳笛里，十年风雨，邯郸道上，千里尘埃。贵贱同丘，古今流水，试问荣华安在哉。秋江上，但月生月落，潮上潮回。天教老向茅斋。把风月、胸襟对客开。更绿阴画舫，醉残坡柳，暗香诗屐，寻遍逋梅。高竹秋声，长松午影，留个山岗次第栽。闲中看，这归休也好，何用徘徊。
沁园春·秋坡
作者：陈霆
朝代：明

买断青山，占住白云，岂不佳哉。尽夜枕商声，苍筠绕梦，晚庭诗景，红叶成堆。老鹤松阴，流泉涧道，付与闲藤日往来。行吟处，见石田齐熟，篱菊新开。有时落日林隈。听牛背、西风一笛回。更露洗疏桐，乌啼金井，月寒老桂，人在琴台。芋栗供贫，茱萸备酿，生计年来手自栽。清幽甚，笑落花流水，春漏天台。
沁园春·章子仁频岁远游，诞辰乃秋初也，继又促游岭表，故兼致如此
作者：陈霆
朝代：明

南鬓星霜，两脚风尘，老矣吾生。记燕山晓别，雪中驱马，秦淮夜泊，月下闻筝。独雁辞秋，孤灯听雨，身在江湖轻利名。从今算，又十年心事，屈指堪惊。天开五十昌龄。人道是、南方一寿星。向虹桥影下，应期乌鹊，冰丝弹处，访旧湘灵。税地栽花，解貂当酒，此去情怀尚可能。明年也，盼梨花消息，岭表归程。
洞仙歌·庄子观泉
作者：陈霆
朝代：明

飞流直下，泻长空如练。溅沫寒崖玉珠乱。转山腰、万点苍雪侵林，林影外，一带白虹初断。道人疏懒久，散发披襟，石磴苔茵坐来惯。适意总忘言，斜日双瞳，寒光耀、目花生眩。待横空，一剑上青冥，看飞渡、银河灵源清浅。
浣溪纱·初夏
作者：陈霆
朝代：明

新笋成竿粉节光。落花红润燕泥香。水亭帘幕小池塘。萍约翠痕楼影出，柳搏清荫簟纹凉。抛书一枕梦能长。
浣溪纱·南屏晚钟
作者：陈霆
朝代：明

湖上群山紫翠重。归鸦蓦过夕阳春。南屏烟外一声钟。瞑色尽随花担返，春游忽逐水云空。明朝车马又匆匆。
浣溪纱·春日郊行
作者：陈霆
朝代：明

花气薰人似酒浓。野桥东畔草茸茸。睡余无事踏芳丛。弱柳撚成长短绿，小桃添注浅深红。最多情思是东风。
浣溪纱·春睡
作者：陈霆
朝代：明

草绿闲阶日自移。画梁泥冷燕归迟。恹恹春困解罗衣。枕面正随蝴蝶化，柳阴谁遣杜鹃啼。起来花影到帘帏。
浪淘沙·牧子卧牛背晚归
作者：陈霆
朝代：明

牛背稳于舟。身外无忧。醉来一枕梦巢由。惊起不知何处笛，斜日林丘。古树晚鸦投。暝入西楼。寒烟暮霭织成秋。归路一鞭衰草色，野水桥页。
清平乐 其一 春日偶书
作者：陈霆
朝代：明

伤春无绪。连日瞢腾醉。门外落花红满地。愁到杜鹃啼处。小窗酣碗香茶。日高懒趁朝衙。说与帘前双燕，莫教放进杨花。
清平乐 其二 燕
作者：陈霆
朝代：明

绿窗惊睡。说尽天涯事。帘外春寒禁不住。争得重门深闭。雨昏芳草池塘。度花穿柳心忙。因倚不知情倦，东风梦断昭阳。
清平乐·书听雨堂壁
作者：陈霆
朝代：明

清时有味。不涉尘中事。狂舞酣歌高枕睡。更问神仙何处。从来春梦无多。世途何苦奔波。皱着双眉则甚，放教一笑如何。
清平乐·夏
作者：陈霆
朝代：明

余花落尽。蜂蝶还成阵。绿满汀洲芳杜嫩。乳鸭一双娇困。葛衣缕缕风微。白团扇上新词。欲试碧筒煮酒，琵琶催换春儿。
清平乐·春寒
作者：陈霆
朝代：明

芳辰能几。一半归风雨。冷落秋千深院宇。双燕飞来愁语。画堂人静帘闲。宝炉放近屏山。憔悴不成情思，杏花连日春寒。
清平乐·春日偶书
作者：陈霆
朝代：明

伤春无绪。连日瞢腾醉。门外落花红满地。愁到杜鹃啼处。小窗酣碗香茶。日高懒趁朝衙。说与帘前双燕，莫教放进杨花。绿窗惊睡。说尽天涯事。帘外春寒禁不住。争得重门深闭。雨昏芳草池塘。度花穿柳心忙。因倚不知情倦，东风梦断昭阳。
清平乐·春朝雨中
作者：陈霆
朝代：明

厌厌夜雨。小院重门闭。无奈春寒推不去。向晓尚侵罗被。起来点检韶华。东风幸未梨花。独惜胭脂委地，闲庭落遍山茶。
清平乐·游春，用宋王介甫韵
作者：陈霆
朝代：明

香车隘住。笑揭红帘语。浅蹴芳尘罗袜污。堤上未干花雨。画船载得琵琶。醉中情思无涯。不管湖烟湖水，东风取意飞花。
清平乐·牧马图
作者：陈霆
朝代：明

千金骏骨。仗下思奇特。露鬣风鬃劳画笔。一顾还倾冀北。少年驰步长安。骄嘶柳外花边。今日沙场闲放，夕阳秋草连天。
清平乐·玳柄素扇
作者：陈霆
朝代：明

春冰乍裂。浅沁生蛟血。截玉裁肪分骨节。软衬凉云弯月。玉葱夜浸银盆。十枝红甲纤匀。不道啼妆难掩，泪沿湘竹斑痕。
清平乐·赠瑞岩观解道士
作者：陈霆
朝代：明

寻真何处。来到桃源地。满路松花金粉坠。时有白云来去。洞门小扇初开。一双玄鹤迎来。请去先生双屐，莫教踏坏苍苔。
清平乐·风雨归庄圆
作者：陈霆
朝代：明

石田茅屋。老去安耕读。门外春风芳草绿。容我倒骑黄犊。前村风雨催归。垂杨吹断柔丝。两手按翻箬笠，一身抖乱蓑衣。
渔家傲·两牧子骑牛晚渡
作者：陈霆
朝代：明

沙上行行人渐少。一声断角谯门杳。烟霭微茫笼树杪。斜阳倒。乱鸿数点青山小。人正饥来牛正饱。驱鞭懒顾平原草。两两绝流归去好。寒塘悄。西风吹雪芦花老。
渔家傲·志渔卷
作者：陈霆
朝代：明

七尺顽躯多少事。浮生没个闲田地。借得桐江丝一缕。凭君计。要将白日竿头系。一笑水云忘世味。五湖是我安身处。梦在沧洲家在水。醒还醉。任他海月空来去。
渔家傲·江村渔乐图
作者：陈霆
朝代：明

万里清江春水碧。杨花乱点撩行客。日午钓篷惊雪白。无人拭。酒醒瓦枕双敧侧。一笑浮名真外物。五湖谁论云宽窄。香饵纶竿都弃掷。盘双膝。江山晚翠输长笛。
渔家傲·渔舟
作者：陈霆
朝代：明

雨笠烟蓑披带惯。暮归晓出时相伴。村酒醉来无客唤。舟不缆。任风吹着芦花岸。春水鳜鱼长尺半。秋风菰米浑家饭。为问云台兴甚汉。闲中看。海云江月无边畔。
渔家傲·钓月
作者：陈霆
朝代：明

薄晚烟林收紫翠。澄江皓月秋无际。六尺钓竿随手制。丝纶细。流光动处鱼龙避。试问云台成甚事。直钩自适闲中趣。夜静水寒慵久伫。空归去。西风梦到芦花被。
满庭芳
作者：陈霆
朝代：明

云冷双头，香零九蕊，青春过了难追。凄凉故苑，红影日空移。谁信芳魂解返，娇羞态、依约前时。惊心处，物华如在，世事等闲非。思量还可恨，年年三月，风雨残枝。谩金瓶斗品，锦障供诗。早是偷春有手，留情地、蜂蝶安知。相看好，芳容并美，造化果吾私。
满庭芳 其一 兰
作者：陈霆
朝代：明

窈谷阴崖，香云煖雨，芳蕤初着幽丛。修然世外，此意几人同。回望三湘何许，灵均去、佩冷江空。无人问，断魂千里，相逐落梅风。平生良自爱，孤标高韵，寂寞山中。算知心独许，三尺焦桐。肠断王孙未返，年时草、又衬残红。春愁满，汀蘋岸芷，落日楚江东。
满庭芳 其二 春草兼草虫画
作者：陈霆
朝代：明

浓绿和烟，浅青漱雨，春回芳草池塘。绣帘未卷，红影罩西廊。九十光阴苦短，蜻蜓老、蜂蝶争忙。相将近，鸣蛙鼓吹，闾闷满斜阳。浮生真可笑，区区世路，病懒相妨。护志勤络纬，技转蜣螂。谁道安身有处，苔茵展、风月坛场。三杯好，江花江草，分付与诗肠。
满庭芳·中秋月，和人韵
作者：陈霆
朝代：明

碧海澄秋，遥空霁雨，姮娥起驾飞轮。素光万顷，灏气满乾坤。坐久疏星渐失，枯枝冷、惊鹊南村。闲阶下，桂眠秋影，香味泻金樽。瑶台当此夜，露零玉佩，风振仙裙。记唾壶残缺，歌韵清温。回首西风易老，流年事、屈指休论。空惊叹，故人千里，相望渺江云。
满庭芳·书赏花卷
作者：陈霆
朝代：明

燕子帘帏，秋千院宇，被花卖到春光。小屏银烛，入夜照红芳。可是东君有意，繁华地、赁与诗狂。三杯后，晚香初罢，檐雨正淋浪。浮生能几许，坐间屈指，三十风霜。叹彩云易散，春梦虚忙。惟有诗情酒兴，个中事、犹恼愁肠。花应恨，满眶春泪，揾透紫香囊。
满庭芳·五头瑞莲，陈司训官舍所产，谓是岁邑士发解之兆
作者：陈霆
朝代：明

香拥红云，影摇青盖，水宫竞斗明妆。天然异种，谁数并头芳。月地恍疑人影，湘妃醉、春散香囊。还相乱，三三两两，交颈紫鸳鸯。薰风何处起，最宜吟赏。春草池塘。更闲情澹雅，官舍清凉。折桂预期仙步，斜阳里、相衬槐黄。行看好，舟中莲女，马上彩衣郎。
满庭芳·兰
作者：陈霆
朝代：明

窈谷阴崖，香云煖雨，芳蕤初着幽丛。修然世外，此意几人同。回望三湘何许，灵均去、佩冷江空。无人问，断魂千里，相逐落梅风。平生良自爱，孤标高韵，寂寞山中。算知心独许，三尺焦桐。肠断王孙未返，年时草、又衬残红。春愁满，汀蘋岸芷，落日楚江东。浓绿和烟，浅青漱雨，春回芳草池塘。绣帘未卷，红影罩西廊。九十光阴苦短，蜻蜓老、蜂蝶争忙。相将近，鸣蛙鼓吹，闾闷满斜阳。浮生真可笑，区区世路，病懒相妨。护志勤络纬，技转蜣螂。谁道安身有处，苔茵展、风月坛场。三杯好，江花江草，分付与诗肠。
满庭芳·写怀
作者：陈霆
朝代：明

罗帕分香，玉钗留股，东风羞记初盟。残杨剩柳，休问啭春莺。虚向蒲关驻马，淹误了、云路鹏程。伤心处，枕寒衾冷，香梦杳难成。章台人远，寻春计晚，露蕊凋零。叹落花有意，流水无情。好事从来易阻，御沟里、红叶难凭。空惆怅，夜深人静，辜负月华明。
满庭芳·和苏东坡
作者：陈霆
朝代：明

战蚁柯边，斗鸡坊口，看来一片虚忙。汉何仁义，楚岂尽刚强。刚道偶然成败，被人笑、持论疏狂。君应看，众人拍手，鲍老独当场。分明都是戏，尽教涂抹，我又何妨。便将何变得，鹤短凫长。扰扰唇鎗舌剑，是非口、一任苏张。归途好，风光满马，春草雨余芳。
满庭芳·春宵会饮
作者：陈霆
朝代：明

锦障芙蓉，绣帘翡翠，画堂围护春风。宝钗金钏，高会尽仙容。况遇良辰美景，香罗解、乐事无穷。歌讴处，春红照眼，人在万花中。堪嗟尘世客，天涯飞絮，海角飘蓬。又何须，计较得丧穷通。俯仰今来古往，寻思起、春梦一场空。争如且，开怀畅饮，沉醉倚芳丛。
满庭芳·春草
作者：陈霆
朝代：明

山外斜阳，客边细雨，天涯一望关情。故人何处，春草又还生。长记当时南浦，同携手、别泪双零。音尘断，江淹已老，身世总堪惊。东风真薄倖，移将新绿，暗满归程。莽烧痕断处，一片愁城。烟霭秦川故道，牛羊外、多少长亭。孤村晚，杜鹃声急，马上酒微醒。
满庭芳·桂花
作者：陈霆
朝代：明

露冷铜盘，风清玉宇，一年明月佳时。可人丹桂，金粟满横枝。长记广寒徐步，瑶阶静、碧影参差。夸张处，天香在手，浓透绿罗衣。孤芳容易歇，十年一梦，回首俱非。早故山招隐，林屋岩扉。比似芙蓉一样，秋风里、幽恨依依。还相慰，仙葩月种，元不在人知。
满庭芳·陶潜抚孤松圃
作者：陈霆
朝代：明

短杖东皋，浊醪西舍，吾生乐在田园。良苗秀雨，生意蔼晴川。长日柴扃不搜，浓阴散、柳外榆前。山林好，意行无阻，琴在也无弦。为生消几许，区区五斗，未当三餐。算折腰非易，解印非难。落落长松共晚，尘埃事、有梦谁关。无心处，闲云自出，孤鸟自飞还。
满江红 其一 题太原官舍壁
作者：陈霆
朝代：明

归去来兮，青山好、欲归便得。人世事、风前灯焰，梦中槐国。驿马出门尘土路，舫斋听雨江湖客。把十年、忙冗换清闲，嗟何益。太行岭，孤云没。江南梦，重山隔。有何人、五湖烟棹，洞庭霜笛。宝剑醉看豪气在，银屏晚怯秋风入。向中宵、无意更闻鸡，空伊呖。
满江红·书京口驿楼中，时为候舟不至故也
作者：陈霆
朝代：明

官柳参差，春城迥、驿楼高出。阑干外、遥山数点，断云千尺。斜日半江鸣去橹，落梅满地悲长笛。念有谁、抚景独伤神，天涯客。江南使，无消息。桃叶渡，迷踪迹。渺孤舟何处，水云遥隔。雁后坐看行计晚，花前不奈离愁积。问几时、天意借周郎，东风力。
满江红·以下四首皆致仕归作，和吕居仁。
作者：陈霆
朝代：明

萧散东归，天应赐、苕溪一曲。江村上、春风酒旆，夕阳渔屋。放浪水云明月地，醉归船重成颓玉。更看他、晓镜照菱荷，双鬟绿。秋声早，窗前竹。秋香晚，篱边菊。把浮云勘破，世间荣辱。独拥黄紬无别梦，日高春睡方才足。起来时、谁伴立芳洲，沙鸥熟。
满江红·其二
作者：陈霆
朝代：明

归去来兮，怀归意、几人知得。寻思起、前年江海，去年京国。奔走隙驹春梦路，飘零海燕秋风客。念家山、松竹久荒芜，疏三益。风流散，音尘没。身世在，江山隔。遣何人、杏花影里，月明吹笛。红雨等闲花事尽，青铜容易霜华入。被雁声、报到塞门秋，听嘹呖。
满江红·夜雨
作者：陈霆
朝代：明

夜永香残，疏檐外、潇潇寒雨。正衣篝微润，罗裘无侣。灯焰昏沉孤馆内，梨花寂寞重门里。被斜风、吹折一天秋，敲窗纸。声点滴，铜壶水。丝散乱，垂杨缕。尽欹眠无寐，屏山遍倚。旅况暗惊南浦别，故人谩想西窗语。况计程、芳草暗天涯，春归矣。
满江红·镇江驿中
作者：陈霆
朝代：明

楼上春寒，倚危祢、杏花消瘦。重门外、檐铃四响，落梅风骤。茶梦做残银烛影，旅魂消尽铜壶漏。早纱窗、虚处月痕斜，三更后。眠未稳，吟难就。红炉冷，青绫绉。想雕房曲槛，少年时候。锦瑟坐调弦索手，罗衣醉拥薰香袖。到如今、惟只是相思，浓如旧。
满江红·题太原官舍壁
作者：陈霆
朝代：明

归去来兮，青山好、欲归便得。人世事、风前灯焰，梦中槐国。驿马出门尘土路，舫斋听雨江湖客。把十年、忙冗换清闲，嗟何益。太行岭，孤云没。江南梦，重山隔。有何人、五湖烟棹，洞庭霜笛。宝剑醉看豪气在，银屏晚怯秋风入。向中宵、无意更闻鸡，空伊呖。归去来兮，怀归意、几人知得。寻思起、前年江海，去年京国。奔走隙驹春梦路，飘零海燕秋风客。念家山、松竹久荒芜，疏三益。风流散，音尘没。身世在，江山隔。遣何人、杏花影里，月明吹笛。红雨等闲花事尽，青铜容易霜华入。被雁声、报到塞门秋，听嘹呖。
点绛唇·渔舟吹笛
作者：陈霆
朝代：明

碧水澄秋，丝纶卷尽斜阳影。小舟维定。蓼岸西风冷。横管孤吹，有调无人听。长江静。眠鸥惊醒。冲入苍烟暝。
烛影摇红·中秋后三日，与李京兆夜饮投壶，醉后有作
作者：陈霆
朝代：明

修竹闲庭，铿锵金铁秋声满。是谁闲气校输赢，花影频频转。常记雅歌催版。想军中、裘轻带缓。江湖今喜，飞燕名声，插花杯盏。身世飘零，天涯岁月惊秋晚。百金交谊古难寻，共看松筠暖。可是穿杨技短。早樽前、心寒手软。珊瑚击碎，感慨悲歌，夜虫凄惋。
烛影摇红·子规
作者：陈霆
朝代：明

落日空山，暝烟赴处行人绝。为谁携恨到江南，泣尽枝头血。最是五更寒彻。一声啼、一声悲咽。纱窗惊散，蝴蝶游魂，梨花香雪。才见飞来，料应未是经年别。吴山不减蜀山春，何事思归切。回首绿阴成叠。早东风、落红时节。闲情最苦，一春无绪，寸肠千结。
烛影摇红·寿沈母八十八，闰八月望后也
作者：陈霆
朝代：明

满百光阴，琼楼再赏银蟾皎。蜕辰刚遇闰中秋，天意分明巧。桂子香风未了。并祥烟、一时清袅。星辉南极，桃熟西池，绮筵开早。人月双圆，月娥素貌年年好。西风雁外鹤南飞，瀛海云霞绕。报道金莲屡到。拥飞琼、醉酣蓬岛。莱衣对舞，秦管联吹，洞天未晓。
烛影摇红·斑竹帘
作者：陈霆
朝代：明

巧碧玲珑，绒痕着处湘箱软。多情应苦禁杨花，春泪斑斑满。不道妨他梁燕。护东风、晓妆庭院。娇柔睡起，鬓影参差，眼花撩乱。昼永无人，玉纤轻运龟纹卷。断肠心事上悬旌，新月银钩浅。多少幽期难便。俏眉峰、有谁能见。一丝篆缕，数叠花阴，画堂深远。
烛影摇红·贺冯南淮
作者：陈霆
朝代：明

兰玉庭阶，秋风吹绿宜男草。高堂拂晓绣帘开，庆事知多少。云外飞来青鸟。报西池、瑶仙降早。金炉喷篆，宝蜡腾辉，祥烟缥缈。醉倚蟠桃，洞天春色人难老。屏间笑语簇钗金，膝下宫袍绕。更道莺迁近了。看还朝、风光又好。版舆先路，宝马鸣珂，帝城春晓。
烛影摇红·贺大司马许老先生华诞
作者：陈霆
朝代：明

云卧东山，口碑荐牍知多少。江湖心迹庙堂忧，双鬓西风早。霖雨神功未了。慰苍生、谢安江表。金汤万里，红熄狼烟，绿肥塞草。嵩岳钟灵，三朝重望推元老。鼎中龙虎炼容颜，松下龟蛇小。兰玉庭阶春好。尽宫袍、膝前围绕。一卮寿酒，数点榴花，画堂清晓。
烛影摇红·送二守之任毗陵
作者：陈霆
朝代：明

春雾空濛，东风千里湖山晓。红旗画鼓簇花堤，供帐城南早。请看樽前父老。向棠阴、泪流多少。仙舟难挽，湖水空摇，柳丝虚袅。经济才华，东南列郡都来到。马蹄带取弁山春，散向延陵草。人意新来正好。报前途、天门开了。伫看剑履，快上星辰，五云围绕。
烛影摇红·送章子仁归吴中
作者：陈霆
朝代：明

泽国秋霜，雁行南去潇湘晚。西风归兴动江湖，一尺鲈鱼短。好是别怀难遣。溅斜阳、青衫泪点。坐间无奈，锦瑟哀弦，玉壶深盏。三径无成，天涯身世嗟蓬转。新声聊遣唱阳关，红烛摇金剪。还有登高望眼。渺平芜、山遥水远。一声长笛，数点归鸦，倚楼心懒。
玉楼春·客怀
作者：陈霆
朝代：明

斜阳芳草迷归路。撚指光阴愁里过。梨花晓梦五更寒，杜宇春心三月暮。天涯望望嗟离阻。那更碧山无尽数。深情只好附双鱼，肠断春潮渺江渡。
玉蝴蝶·秋怀
作者：陈霆
朝代：明

寥落天涯情景，碧云合处，连日秋阴。人影西风，楼空雁字沉沉。晚楼台、一声长笛，静院宇、几处疏砧。遣寒侵。客尘破帽，如梦孤衾。沉吟。青铜看罢，年华荏苒，世路侵寻。宝剑埋光，锦囊三尺少知音。青衫湿、别愁不断，黄花老、归思难禁。黯登临。碧山远水，一片伤心。
瑞鹤仙·寿词
作者：陈霆
朝代：明

芳尘纤雨过。正紫陌春光，二分才破。缃桃夜深吐。障东风台榭，锦云如堵。庭帏煖和。喜清镜、华年初度。卷珠帘、笑语生春，绛蜡玉花双股。庆贺。画屏影里，宝篆香中，神仙无数。履侵舄堕。莱衣舞。彩衣歌，蔼高堂喜气，祥烟缭绕，人在蓬莱洞府。愿年年、酒滴花前，醉颜如故。
瑞龙吟·春情，和宋周美成韵
作者：陈霆
朝代：明

天涯路。多少障梦云山，碍眸烟树。蘼芜绿暗春江，断肠流水，双鱼何处。悄凝伫。曾记年时巷陌，绣帘朱户。称时整整新妆，嫣妍花貌，清泠莺语。缥缈凤箫吹断，彩云千里，夜深院落。惟有明月窥窗，照人如故。红笺小叠。谩写相思句。无因见、风前月底，盈盈仙步。春与啼鹃去。夕阳照出伤离绪。丝柳愁千缕。芳思乱，嫔纷落红如雨。晚风无主，一庭飞絮。
瑞龙吟·春情，和宋周美成韵
作者：陈霆
朝代：明

天涯路。多少障梦云山，碍眸烟树。蘼芜绿暗春江，断肠流水，双鱼何处。缥缈凤箫吹断，彩云千里，夜深院落。惟有明月窥窗，照人如故。红笺小叠。谩写相思句。无因见、风前月底，盈盈仙步。春与啼鹃去。夕阳照出伤离绪。丝柳愁千缕。芳思乱，嫔纷落红如雨。晚风无主，一庭飞絮。
画堂春 其一 秋眺
作者：陈霆
朝代：明

烟凝寒碧楚山秋。夕阳敛尽山头。长江无语向东流。目断归舟。红叶题残旧恨，翠眉蹙破新愁。月明雁字影悠悠。人依西楼。
画堂春 其二 秋夜
作者：陈霆
朝代：明

井梧翻叶响秋声。玉阶风露凄清。阴虫无数草间鸣。泣尽残更。红泪暗流宝蜡，碧峰冷浸银屏。梦回帘外月华明。无限伤情。
画堂春·春院晚景
作者：陈霆
朝代：明

新晴庭院晚香迟。柳梢先有鸦栖。东风特地报花期。吹进帘帏。芳信未来燕子，春寒犹泊罗衣。落梅砌上月痕移。人立多时。
画堂春·秋眺
作者：陈霆
朝代：明

烟凝寒碧楚山秋。夕阳敛尽山头。长江无语向东流。目断归舟。红叶题残旧恨，翠眉蹙破新愁。月明雁字影悠悠。人依西楼。井梧翻叶响秋声。玉阶风露凄清。阴虫无数草间鸣。泣尽残更。红泪暗流宝蜡，碧峰冷浸银屏。梦回帘外月华明。无限伤情。
眼儿媚·暮春
作者：陈霆
朝代：明

点点飞花付东流。新绿染芳洲。数声杜宇，一帘风絮，春去难留。垂杨故作伤离态，风里舞轻柔。年华负也，梦迷湘水，恨锁秦楼。
章台柳·感旧
作者：陈霆
朝代：明

连环手。分违久。离恨浓如酒。画栏十二锁朱楼，凭高不见章台柳。从归后。知安否。锦字何曾有。春云阁雨暗阳台，不堪梦里空回首。
翠湘风·夏夜
作者：陈霆
朝代：明

轻雷送雨过池塘。烦蒸顿解，柳外水亭凉。手弄冰销新浴起，半堕钗凰。风里芰荷香满，凭栏十里湖光。流苏垂下绛厨张。水晶枕底，纹簟展清湘。携手月中人似玉，懒上牙床。起向闲阶伫立，紫薇影转回廊。
苏幕遮·风情
作者：陈霆
朝代：明

玉骢骄，金勒富。策柳鞭花，醉向章台卧。宝枕鸳屏留客住。燕子归时，帘卷青楼暮。柳枝吟，桃叶渡。别语叮咛，回首成虚误。鱼雁又将芳信阻。惆怅深情，梦断年时路。
苏武慢 其三 秋怀
作者：陈霆
朝代：明

手卷珠帘，眼穷云树，楼外远山凝碧。篱菊黄时，水枫丹后，人在天南地北。一日三秋，寸心千里，难借凌空双舄。背斜阳、流水寒鸦，往事黯然今昔。当此际、罗带分香，红绡封泪，梦绕玉窗瑶室。离恨悠悠，愁怀耿耿，谩有拍樽云液。雁足难凭，马蹄无准，谁与远传消息。对西风、愁损菱花，潘鬓嗟非前日。
苏武慢 其二 天台
作者：陈霆
朝代：明

涧水流瓢，桃花夹岸，路入神仙寰宇。芍药比容，芙蓉如面，缥缈霞绡云缕。障风袅袅，隔水盈盈，兰麝欲薰芳语。俏多情、天遣相逢，总是飞琼俦侣。方信有、物外乾坤，壶中日月，身在蓬莱洞府。百鸟啼春，紫箫吹月，留我花间居住。业火未消，尘缘相误，一别顿成今古。待重来、烟水茫茫，惆怅乱红如雨。
苏武慢·下第时作以下共四首
作者：陈霆
朝代：明
体裁：词

竿袅长虹，钩弯新月，几向禹门垂钓。掣碎鳌头，踏翻桃浪，壮志已乖年少。龙虎飞腾，风雷际运，梦想玉堂书诏。挺乌纱、豪气填胸，长剑欲摩天表。回首处、数亩苍烟，半窗红日，依旧野花啼鸟。登山临水，弄月吟风，舒啸响惊云杪。雪案经书，萤窗灯火，历览古今俱了。看明年、雷动皇都，驰马杏园春晓。
苏武慢·下第时作以下共四首，俱用虞邵庵韵。
作者：陈霆
朝代：明

竿袅长虹，钩弯新月，几向禹门垂钓。掣碎鳌头，踏翻桃浪，壮志已乖年少。龙虎飞腾，风雷际运，梦想玉堂书诏。挺乌纱、豪气填胸，长剑欲摩天表。回首处、数亩苍烟，半窗红日，依旧野花啼鸟。登山临水，弄月吟风，舒啸响惊云杪。雪案经书，萤窗灯火，历览古今俱了。看明年、雷动皇都，驰马杏园春晓。涧水流瓢，桃花夹岸，路入神仙寰宇。芍药比容，芙蓉如面，缥缈霞绡云缕。障风袅袅，隔水盈盈，兰麝欲薰芳语。俏多情、天遣相逢，总是飞琼俦侣。方信有、物外乾坤，壶中日月，身在蓬莱洞府。百鸟啼春，紫箫吹月，留我花间居住。业火未消，尘缘相误，一别顿成今古。待重来、烟水茫茫，惆怅乱红如雨。手卷珠帘，眼穷云树，楼外远山凝碧。篱菊黄时，水枫丹后，人在天南地北。一日三秋，寸心千里，难借凌空双舄。背斜阳、流水寒鸦，往事黯然今昔。当此际、罗带分香，红绡封泪，梦绕玉窗瑶室。离恨悠悠，愁怀耿耿，谩有拍樽云液。雁足难凭，马蹄无准，谁与远传消息。对西风、愁损菱花，潘鬓嗟非前日。
苏武慢·悟俗，用虞邵庵韵
作者：陈霆
朝代：明

世事如棋，人情似纸，弄巧几多成拙。青春易过，白发无情，转眼光阴消歇。乐在其中，心游物外，此理几人明彻。荡虚空、无去无来，惟有清风明月。谁似我、剑走青蛇，发冲乌帽，长啸一声天裂。胁生八翼，足跨三天，历遍广寒宫阙。衣剪云霞，佩悬星斗，容我玉清朝谒。挟飞仙、下视尘寰，红日片时残雪。
菩萨蛮·三潭印月
作者：陈霆
朝代：明

采菱歌断遥天晚。碧湖无浪蘋风软。一月漾三轮。秋光被水分。胜游超秉烛。画舸潭心宿。月恰近双舷。梦魂中夜寒。
菩萨蛮·冬景
作者：陈霆
朝代：明

彤云黯淡冰花撒。冻梅枝上缠寒雀。帘蟆密遮风。铜炉兽炭红。浅斟延小唱。醉倒销金帐。煮雪理茶瓯。清香满碗浮。
菩萨蛮·闺情
作者：陈霆
朝代：明

一帘幽梦随飞絮。庭前数点梨花雨。推枕又斜阳。博山余篆香。红霞凝困脸。鸾匣菱花掩。芳草近黄昏。无言深闭门。
薄倖·春怨
作者：陈霆
朝代：明

海棠零乱。点苍苔，锦绣铺遍。破晓梦、子规啼血，蝴蝶一床惊散。恨小楼、昨夜东风，无情卷入闲庭院。便柳絮萦空，梨花翻雪，断送春光一半。自到得、清明后，罗袖上、泪痕不断。伤心向流水，溯红迎绿，往来觅取相思片。拟今回见。叹青鸾、无准依然，误却桃花面。昼长帘卷，羞睹归来双燕。
薄命女·长信秋词
作者：陈霆
朝代：明

更漏咽。严禁沉沉金锁合。别殿笙歌歇。薰余绣被香烬，睡觉银屏凉怯。翠辇不来莲炬灭。月到梧桐缺。
蝶恋花
作者：陈霆
朝代：明

一寸柔肠千里思。倦倚屏山，梦到天涯去。帘外日高花影砌。莺声歇在垂杨里。半亸香云惊枕坠。起看雕梁，燕子归来未。行过秋千双眼泪。乱红委地春无主。
蝶恋花
作者：陈霆
朝代：明

新绿汀洲芳杜暗。渺渺春波，斜日江南岸。去岁送春微有叹。今年春去浑肠断。蜂蝶无聊惊也倦。冷落西园，飞盖朝来散。落尽庭花人不见。垂杨空锁深深院。三十年前真是误。驹隙匆匆，尘土长安路。赢得闲身忙里过。青山白水空烟雾。梦觉邯郸炊甑堕。钓月樵云，生计从天付。话到忘言成默坐。夕阳一片溪山暮。
蝶恋花 其一 春意
作者：陈霆
朝代：明

借问春光今几许。杨柳梢头，一线轻黄缕。残月薄纱人乍起。胭脂冷淡梅妆洗。试绾香云寒堕指。不道东风，作恶还如此。妆罢开帘呼盥水。笼中鹦鹉传言语。
蝶恋花 其一 舟中客怀
作者：陈霆
朝代：明

春草绿波南浦路。画舸亭亭，载取离愁去。无限江山牵别思。短帆夕照孤篷雨。罗帕新词对远泪。欲寄江南，未遇梅花使。赖有梦魂知此意。飞归夜夜三更里。
蝶恋花 其一 谪所偶成
作者：陈霆
朝代：明

春燕秋鸿惊节序。晓镜朱颜，容易成憔悴。花落花开人世事。闲愁一点无安处。饱后高眠醒后醉。眠醉工夫，正合闲中味。一笑不知南北异。小屏叠叠吴山翠。
蝶恋花 其三 春暮旅怀，时正德四年也
作者：陈霆
朝代：明

雨雨风风花事退。芳草愁痕，绿遍长亭外。辛苦杜鹃流血泪。碧山春尽行人去。城上楼高休遍倚。烟柳斜阳，总是伤心处。一点柔情风里絮。遥遥去度长江水。
蝶恋花 其二 春闺
作者：陈霆
朝代：明

门掩东风杨柳院。浅绿窗纱，深映宫妆面。隐约吴峰屏里见。梦魂去绕江南远。梁上飞来双海燕。万语千言，惹起情无限。点点落红心事乱。卷帘无语伤春晚。
蝶恋花 其二 渔樵闲话
作者：陈霆
朝代：明

三十年前真是误。驹隙匆匆，尘土长安路。赢得闲身忙里过。青山白水空烟雾。梦觉邯郸炊甑堕。钓月樵云，生计从天付。话到忘言成默坐。夕阳一片溪山暮。
蝶恋花 其二 用宋秦淮海韵言怀
作者：陈霆
朝代：明

钟鼓楼头昏又晓。驰隙流光，易向忙中了。消得多情天亦老。镜中双鬓成秋草。白鸟正多人正少。身世江湖，梦里邯郸道。望断平芜江树杳。归心一点孤帆小。
蝶恋花 其二 秋
作者：陈霆
朝代：明

明月满楼霜满瓦。云冷鸳衾，梦里闻檐马。千里征衣谁寄也。相思满纸从头写。门外平芜迷旷野。落日青山，几见南归者。一一宾鸿飞上下。春山两点和愁画。
蝶恋花 其四 谪所春暮偶书
作者：陈霆
朝代：明

流水落花春不管。世路悠悠，回首天涯晚。怅望江南人又远。断魂零落屏山掩。愁懒渐添欢笑减。病酒经旬，腰带新移眼。燕子日长春梦短。东风门外杨花转。
蝶恋花·其一
作者：陈霆
朝代：明

新绿汀洲芳杜暗。渺渺春波，斜日江南岸。去岁送春微有叹。今年春去浑肠断。蜂蝶无聊惊也倦。冷落西园，飞盖朝来散。落尽庭花人不见。垂杨空锁深深院。
蝶恋花·同前
作者：陈霆
朝代：明

客子光阴诗卷里。过了烧灯，又报花朝至。回首小楼听雨处。杏花春意知谁主。牢落征途行未已。簇簇长亭，官柳摇旌旆。孤闷夜来添不寐。短篷江上风和雨。
蝶恋花·夏日遣兴
作者：陈霆
朝代：明

昼宇闲闲帘着地。乱匝桐阴，人在清幽处。烟袅画屏沉缕细。绿窗一枕芭蕉雨。残睡觉来无意绪。雨后斜阳，照在庭前树。浴罢晚凉掀短袂。清香满院荷风起。
蝶恋花·招友
作者：陈霆
朝代：明

堤柳青丝搓欲就。初试罗衣，帘幕寒仍透。紫陌尘香车马骤。太平箫鼓村村有。店舍无烟寒食候。小院闲庭，门掩梨花昼。来日阴晴浑未究。及时且罄花前酒。
蝶恋花·斑竹
作者：陈霆
朝代：明

春雨冥迷云委地。节节琅矸，滴滴英皇泪。人倚孤舟愁不寐。鹧鸪啼破湘江翠。千里苍梧开晚霁。碧水悠悠，不尽临江意。月在粉墙摇凤尾。紫台环佩知何处。
蝶恋花·春归
作者：陈霆
朝代：明

池上落花红作阵。池外浓阴，总道垂杨闷。春意自怜芳意尽。风风雨雨归期近。泪眼惜春还可恨。来不多时，去又无回信。芳草征衫何处认。杨花只乱人方寸。
蝶恋花·春思
作者：陈霆
朝代：明

芳意柔情千万缕。付与杨花，飘泊江南去。斗帐日高犹熟睡。枕痕蹙损眉峰翠。人事多违花事退。泪眼残花，日日伤僬悴。试卷珠帘通燕语。绣鞋行到无人处。
蝶恋花·春意
作者：陈霆
朝代：明

借问春光今几许。杨柳梢头，一线轻黄缕。残月薄纱人乍起。胭脂冷淡梅妆洗。试绾香云寒堕指。不道东风，作恶还如此。妆罢开帘呼盥水。笼中鹦鹉传言语。明月满楼霜满瓦。云冷鸳衾，梦里闻檐马。千里征衣谁寄也。相思满纸从头写。门外平芜迷旷野。落日青山，几见南归者。一一宾鸿飞上下。春山两点和愁画。
蝶恋花·春暮有作
作者：陈霆
朝代：明

燕子归迟春去早。送尽东风，可惜杨花老。人道春来情绪好。争知春去添愁恼。花节莺期都过了。梅子初肥，却是樱桃小。一片绿阴楼外绕，关山在望征人杳。
蝶恋花·潞河万安寺
作者：陈霆
朝代：明

流水桥边杨柳树。浅绿轻黄，掩映清凉寺。一片春光藏不住。杏花残月梨花雨。客子闲愁推未去。两屐芳泥，来觅题诗处。槐火石泉茶有味。梦中记得三生语。
蝶恋花·舟中客怀
作者：陈霆
朝代：明

春草绿波南浦路。画舸亭亭，载取离愁去。无限江山牵别思。短帆夕照孤篷雨。罗帕新词对远泪。欲寄江南，未遇梅花使。赖有梦魂知此意。飞归夜夜三更里。门掩东风杨柳院。浅绿窗纱，深映宫妆面。隐约吴峰屏里见。梦魂去绕江南远。梁上飞来双海燕。万语千言，惹起情无限。点点落红心事乱。卷帘无语伤春晚。
蝶恋花·葡萄
作者：陈霆
朝代：明

凉入秋风惊枕簟。一架藤萝，搅碎闲庭院。虬尾丝丝帘影乱。真珠拂地无人卷。疑是嫦娥遗宝串。偷挂西窗，月下分明见。浓酒未教醒夜半。醉乡不换凉州远。
蝶恋花·谪所偶成
作者：陈霆
朝代：明

春燕秋鸿惊节序。晓镜朱颜，容易成憔悴。花落花开人世事。闲愁一点无安处。饱后高眠醒后醉。眠醉工夫，正合闲中味。一笑不知南北异。小屏叠叠吴山翠。钟鼓楼头昏又晓。驰隙流光，易向忙中了。消得多情天亦老。镜中双鬓成秋草。白鸟正多人正少。身世江湖，梦里邯郸道。望断平芜江树杳。归心一点孤帆小。雨雨风风花事退。芳草愁痕，绿遍长亭外。辛苦杜鹃流血泪。碧山春尽行人去。城上楼高休遍倚。烟柳斜阳，总是伤心处。一点柔情风里絮。遥遥去度长江水。流水落花春不管。世路悠悠，回首天涯晚。怅望江南人又远。断魂零落屏山掩。愁懒渐添欢笑减。病酒经旬，腰带新移眼。燕子日长春梦短。东风门外杨花转。
蝶恋花·题觉海寺壁
作者：陈霆
朝代：明

一线功名牵鼻住。百岁闲身，卖向匆忙处。暮鼓才终鸡又起。空教老尽阎浮世。又是碧山无绝意。白羽青鞋，容我来还去。坐个蒲团抛个偈。世缘都付齁齁睡。
行香子·书泗洲南山石壁
作者：陈霆
朝代：明

野景晴川。白鸟苍湾。向沧浪、一洗尘颜。水拖衣带，山结螺鬟。听步虚声，钟梵韵，翠微间。市楼一片，客帆千幅，问何人、到老心闲。秘书谢事，司谏归山。见夕阳中，云卷尽，鸟飞还。
行香子·墨芙蓉
作者：陈霆
朝代：明

不向东风。不慕春红。澹无言、意懒妆慵。生香难画，真色谁同。看浅深愁，浓淡泪，墨痕中。彩云又散，锦城又远，为何人、消损芳容。年华苒苒，昨梦匆匆。望夕阳边，莲棹去，水云空。
行香子·梅未着花
作者：陈霆
朝代：明

标格天然。占断风烟。想南枝、犹怯余寒。香苞未点，疏影依前。称月明时，霜冷夜，雪晴天。西湖屐冷，东垣赋老，问春心、何苦担延。一枝得暖，随分清姘。任玉堂中，茅屋下，野挢边。
行香子·水芙蓉
作者：陈霆
朝代：明

露后霜前。绿密红嫣。浅深开、取意争妍。含娇似语，顾影还怜。点蓼花秋，蘋花景，菊花天。锦城事去，海山梦断，向西风、有恨谁传。芳洲就暝，莲唱回船。但渚烟生，江月上，水云连。
行香子·雷峰夕照
作者：陈霆
朝代：明

敛尽湖烟。淡尽湖天。望西泠、晚尽湖山。林皋烧远，鸦背金寒。看半棱阴，两竿影，落湖间。残霞遥映，浮岚半掩。透斜红、一缕峰前。何人无事，倚杖闲观。正水云中，莲唱寂，钓舟还。
西江月·夏日西堂
作者：陈霆
朝代：明

纨扇欲抛还举，水沉将尽重添。南薰微透水晶帘。纹浪忽摇冰簟。杨柳鸣蜩绿暗，荷花落日红酣。晚凉浴起卸轻衫。新月一钩纤淡。
西江月·曲院荷风
作者：陈霆
朝代：明

猎猎青蒲弄水，阴阴绿树生凉。南薰吹到藕花庄。柳下正多游舫。骤雨打穿翠盖，浮萍放出红妆。画阑十二凭湖光。时有暗香来往。
西江月·白扇
作者：陈霆
朝代：明

袖里琅矸十二，笔头风月三千。素娥宫阙正高寒。我欲乘鸾游览。谈柄未输玉尘，醉筵初破冰盘。晚凉挥洒水亭闲。人在瑶池阆苑。
西江月·红梅
作者：陈霆
朝代：明

春色十分相似，清香一种元高。剽枝参出杏花梢。拦住风光多少。仙骨已经丹换，冰魂仍用莺招。九霞觞底醉春宵。回首月斜天晓。
贺新郎·端午
作者：陈霆
朝代：明

梅子成金弹。正池塘、帘纤雨歇，海榴红绽。节序催人又重午，彩索新缠双腕。更艾虎、朱符妆遍。谩对蒲樽开角黍，奈沉湘、旧事经伤感。须一醉，强驱遣。清江竞渡人争看。绕沙堤、荷香存苒。南薰微扇。两两龙舟斗相向，夺罢锦标方散。又早被、西山催晚。十里平波人去后，但一钩新月蛾眉浅。归棹急，浪花乱。
贺新郎·记梦
作者：陈霆
朝代：明

兽鼎销沉缕。掩屏山、帘帏低下，昼长门闭。移尽花阴无人唤，春睡沉沉未起。渐梦入、花丛径里。满眼春娇惊旧约，转雕阑、曲槛深深处。相见也，笑偎倚。贪欢一饷留情住。楚台高、雨云散后，峰峦开霁。素手纤纤寻棋局，共斗绿窗红子。又携向、西厢私语。别久愁多珠泪重，正耳边、聊诉相思意。惊散也，洒窗雨。
贺新郎·贺得子
作者：陈霆
朝代：明

天亦从人意。遣黄熊、几宵飞兆，梦中新记。隔帐笙镛啼未了，英物不消多试。更头玉、硗硗奇异。经月异香吹不散，气充闾、郁郁葱葱地。须信道，十分喜。掌珠一颗才周岁。满华堂、宾朋惊看，食牛豪气。两鬓莫忧秋渐早，万事于人足矣。便整备、传家之计。为报凤池烦接引，看飞冲、五色丹山羽。真个是，应时器。
贺新郎·送陈学谕之袁州教任
作者：陈霆
朝代：明

行色秋风里。望遥空、寒云一带，雁行南去。短短烟条溪上柳，欲挽仙舟无计。又总道、夕阳难驻。歌到阳关声渐咽，黯秋光、滴作青衿泪。离有顷，会无据。九年芳润滋芹水。种门墙、两场桃李，十围丹桂。呜世却须移木铎，吾道又看西矣。谁便说、青霄垂翅。金马他年期待诏，计文园、未减凌云气。重把酒，为伸意。
踏莎行·九莺图
作者：陈霆
朝代：明

秋逼银塘，凉生玉井。莲衣破裂西风猛。白蘋深处晚归来，汀洲一片山阴景。几点云轻，数声烟暝。联拳啄碎澄波影。梦魂清断夜三更，一江明月芦花冷。
踏莎行·晚景
作者：陈霆
朝代：明

流水孤村，荒城古道。槎牙老木乌鸢噪。夕阳倒影射疏林，江边一带芙蓉老。
风暝寒烟，天低衰草，登楼望极群峰小。欲将归信问行人，青山尽处行人少。
踏莎行·晚景
作者：陈霆
朝代：明
体裁：词

流水孤村，荒城古道，槎牙老木乌鸢噪。夕阳倒影射疏林，江边一带芙蓉老。
风暝寒烟，天低衰草，登楼望极群峰小。欲将归信问行人，青山尽处行人少。
踏莎行·晚景
作者：陈霆
朝代：明

流水孤村，西风古道。槎牙老木昏鸦噪。夕阳倒影射疏林，一时妆点秋容老。树暝寒烟，天低衰草。登楼望极双眉小。欲将归信问行人，青山尽处行人少。
踏莎行·缃桃鸲鹆
作者：陈霆
朝代：明

旭日亭台，煖风园篽。双双飞上缃桃树。可人鹦鹉隔重帘，春声故遣惊春睡。金弹偷拈，雕笼半闭。花间别有藏机地。回头相顾各惊飞，画阑簌簌香红坠。
踏莎行·苏堤春晓
作者：陈霆
朝代：明

花露薄红，柳烟迷翠。乱山葱茜非人世。早莺啼送六桥春，绮窗残月人初起。城錀才开，曙光渐退。湖船尚在停篙处。东风满道湿芳泥，夜来堤上催花雨。
踏莎行·菊花便面
作者：陈霆
朝代：明

细雨山城，西风酒旆。深秋景物皆诗句。天留老眼看黄花，一年一度重阳醉。晓撷怜香，夕餐甘味。食贫谁更忧生计。试观富贵满庭秋，金钱委地无人费。
踏莎行·葵花
作者：陈霆
朝代：明

浓绿池塘，薰风时节。石榴过了蔷薇歇。黄帘照映锦葵春，红情绿意犹三月。草木孤贞，太阳严烈。丹心倾写浑如血。却惭飞絮逐东风，一生惟作漫天雪。
踏莎行·踏雪寻梅
作者：陈霆
朝代：明

密雪和云，层冰匝地。关山岁晏无来使。早芳知有野桥春，吟鞭料理西湖事。破帽多年，敝袍无絮。酸风故故欺驴背。溪山十里正清寒，梅花却在清寒处。
逸老堂
作者：陈霆
朝代：明
体裁：七言律诗

望望溪山面面窗，满前风物尽归降。浪花乱点疑晴雪，鸥鸟群飞下碧江。城郭酒旗迷细雨，汀洲渔唱去轻艭。宦情自信归来早，一任空岩枕石淙。
酹江月
作者：陈霆
朝代：明

携壶荷锸，算青山是处，可教埋骨。天地大都成逆旅，黄土何分南北。辽鹤秋沉，蜀鹃春断，回首淮山隔。紫薇何在，月明空伴诗魄。见说狐兔丛边，树存吴剑，匣保兰亭墨。麦饭不辞千里远，来洒他乡寒食。十里湖烟，两峰残照，记取丹青笔。不禁清泪，空岩春雨时滴。
酹江月 云巢 云譬道，巢譬天地，道学者号也。
作者：陈霆
朝代：明

乾坤空洞，是何年营构，尽堪栖息。万点飞云凭顿放，大道本来充塞。霁月光风，青山绿树，妙意超形色。絪缊变化，个中示我安宅。长笑林下山间，无心世故，一枕眠苍石。造化斡旋身上事，天地本吾居室。无去无来，非空非相，泰宇元虚寂。与君勘破，鸢鱼总是粗迹。
酹江月 其一 梅月画
作者：陈霆
朝代：明

月香水影，记西湖、曾踏六桥残雪。回首江山今在否，诗被梦惊秋铁。鹤老苍苔，屐闲青嶂，僧寺茶烟歇。被花相笑，十年何事轻别。谁道逋老风流，丹青有手，千里神相合。月又朦胧花又瘦，还是黄昏愁绝。小殿妆奁，寒城昼角，催老花时节。天涯搔首，霜风吹断华发。
酹江月 其二 挽玉田李先生
作者：陈霆
朝代：明

乾坤扰扰，算人间、换了几番华发。一夜雪痕埋短屐，不见玉田行乐。鹤梦难醒，梅魂未返，诗景谁商略。溪山无主，西风千古寒索。南望十里龟山，牛眠有冢，草树迷狐貉。一滴重泉知道否，有酒无人同釂。今古斜阳，往来樵牧，枯木寒鸦落。临风怀感，登高时望城郭。
酹江月·中秋上刘太守
作者：陈霆
朝代：明

南楼今夜，恍人间天上，不知何夕。鱼浪纤云都卷尽，万里明河一色。仙桂扶疏，羽衣凉冷，人在清虚窟。嫦娥过我，飞轮碾破秋碧。太守东阁初开，风流樽俎，催召西清客。未要铜盘烧绛炬，自有清辉飞入。潦倒诗狂，婆娑酒态，醉舞嫌天窄。尘心洗净，玉壶报道敧侧。
酹江月·吴二尹西湖图
作者：陈霆
朝代：明

红尘道路，笑西湖虽好，未曾相识。匹马经行天借便，一散松厅羁迹。解帽簪花，携壶贳酒，相约寻芳客。满篙春水，画船荡破晴碧。好是山色空濛，水光潋滟，花柳酣风日。一片笙歌云锦地，依约楼台高出。峰北峰南，湖烟湖水，分付花翁笔。锦江何处，归装聊载春色。
酹江月·和宋人刘改之韵
作者：陈霆
朝代：明

区区世道，算红尘、何似水云宽处。云梦泽南摊睡簟，曾是旧游之路。城老芙蓉，台空箫管，下界多风雨。群仙相笑，问人何事劳苦。自要天柱峰头，仙人洞口，着登临长句。宝带万钉成甚用，到了终归黄土。篱下黄花，山中白酒，秋意须人主。愁心无奈，江南有梦归去。
酹江月·夜雪
作者：陈霆
朝代：明

冰花夜糁，悄气侵窗纸，寒灯明灭。平地琼瑶铺欲遍，做我庭前明月。柳絮萦春，梨云搅梦，滚滚无休歇。酸风助阵，绕檐吹响枯叶。堪笑锦帐羊恙，粗豪风味，全与文人别。细碾凤团镕净片，一洗诗脾清澈。纸帐梅悭，地炉火近，未放衾如铁。闭门高卧，任他天地凝合。
酹江月·挽拙庵潘先生
作者：陈霆
朝代：明

一庵藏拙，问乾坤、借得数茎华发。夜半游仙孤枕梦，飞入玉清双阙。山色冥迷，水声哽咽，老鹤愁寒骨。梅花如旧，玉簪无奈销折。遥想竹下吟笺，山阴清昼，冷淡兰亭墨。十里屐痕吹未散，芳草丛边双迹。华表秋荒，剡舟夜冷，空有当时月。岩花急雨，春山飞遍榆荚。
酹江月·日休，取山谷四休之意
作者：陈霆
朝代：明

容身何处，有青山、借我一丘一壑。稳坐篮舆横曳杖，十里西湖行乐。春笋斋厨，午茶杯盏，世味从他薄。大都几屐，安闲便是丹药。随分吟倚西风，醉眠苍石，心与浮云约。回首红尘名利事，勘破蝇头蜗角。万卷藏书，百竿栽竹，有子承当着。乾坤老矣，一簪聊寄华发。
酹江月·月川
作者：陈霆
朝代：明

长川夜冷，莹琉璃、千顷平铺寒碧。谁放清辉收密霭，点入一轮蟾魄。归尽渔舟，响残菱唱，露气零秋白。更无风浪，水天相映一色。惊见堕璧遗珠，交光上下，清处无人识。唤起玛夷裁匹练，摹取广寒真迹。便欲披襟，驭风乘气，醉访骑鲸客。一声长啸，水宫惊动龙蛰。
酹江月·桂岩
作者：陈霆
朝代：明

素空霁雨，耸芙蓉千仞，苍岩高出。凉浴山河风露下，冷浸一枝秋碧。芳影婆娑，天香缥缈，散满诗书室。有人吟讽，恍然身世清特。闻道绝顶凌霄，梯云有路，相近蟾蜍窟。玉宇琼楼盈尺五，寒气逼人毛骨。金粟侵衣，檀薰着酒，引上登仙屐。嫦娥微笑，手中掷下三色。
酹江月·梅
作者：陈霆
朝代：明

暗香浅水，被西山、扶上一痕冰月。瘦鹤伶仃人未寝，坐待茶烟清发。十五年间，四千里外，曾作罗浮客。参横斗转，不堪酒散人别。天意放我清闲，夜寒鹤氅，重踏西湖雪。醉眼朦朦花惨傪，道是相逢愁绝。林樾闲人，水涯幽士，千古还高洁。和羹休论，笛声且为吹彻。
酹江月·梅
作者：陈霆
朝代：明

疏枝冷干，向水边篱落，背人幽独。凭仗东君能慰藉，特遣阳和先属。比雪裁花，临池顾影，百卉皆羞缩。一清相映，白驹人在空谷。曾记腊雪晴时，瘦藤敝氅，行绕孤山麓。月到横梢钟已静，时有禽翻霜竹。饮散罗浮，信迟驿使，幽梦应难续。小轩孤倚，七弦弹遍冰玉。
酹江月·梅月画
作者：陈霆
朝代：明

月香水影，记西湖、曾踏六桥残雪。回首江山今在否，诗被梦惊秋铁。鹤老苍苔，屐闲青嶂，僧寺茶烟歇。被花相笑，十年何事轻别。谁道逋老风流，丹青有手，千里神相合。月又朦胧花又瘦，还是黄昏愁绝。小殿妆奁，寒城昼角，催老花时节。天涯搔首，霜风吹断华发。乾坤扰扰，算人间、换了几番华发。一夜雪痕埋短屐，不见玉田行乐。鹤梦难醒，梅魂未返，诗景谁商略。溪山无主，西风千古寒索。南望十里龟山，牛眠有冢，草树迷狐貉。一滴重泉知道否，有酒无人同釂。今古斜阳，往来樵牧，枯木寒鸦落。临风怀感，登高时望城郭。
酹江月·癸未春二月中旬之未雪盈数寸
作者：陈霆
朝代：明

春云叆叆，被东风、剪做琼裾瑶玦。玉女群游飞素盖，光动青皇宫阙。寒食梨花，清明柳絮，飘向中和节。杏楼人醉，冰容相映红颊。还想西子湖边，踏青埋路，冷透罗鞋结。谁在画船闲弄水，好似剡溪舟楫。蝶粉都迷，莺黄难至，燕子噤无说。晴光何在，夜庭误认花月。
酹江月·竹心巷
作者：陈霆
朝代：明

栽云种玉，悄山楹、移入翠微深处。老去闲情无可与，只有此君堪对。空洞无肠，虚明有窍，节节舍清气。竹心如此，我心元与相契。见说墨妙亭边，爱山台下，剩有烟云地。露叶风梢浑未论，认取岁寒心事。朝爽横琴，秋阴领鹤，付与闲滋味。日高响扣，玉声酬我佳句。
酹江月·送人之南雍
作者：陈霆
朝代：明

都门晓霭，做渭城朝雨，赠人行色。长剑横秋天地小，匹马临风跑立。布袖天香，锦囊诗句，壮观京华客。江南去去，月明应望江北。天意未赚英雄，试教回首，青史看陈迹。灯火桥门三载事，晨镜尚夸头黑。雕鹗秋霄，鱼龙春浪，气满风云臆。住君一醉，碧山正未西日。
酹江月·题天籁老人像天籁金末词人。
作者：陈霆
朝代：明

滑稽玩世，知胸藏、多少春花秋月。天籁有词人有像，还是遗山风骨。松下巢由，竹闲逸少，气韵真高洁。坐谈抚掌，溪山等是诗诀。见说多景楼前，凤凰台上，醉帽风吹裂。千古英豪消歇尽，江水至今悲咽。九死投荒，三年坐困，一样成愁绝。寄声知否，酒杯当酹松雪。
酹江月·题陈都宪希冉双玉合藏卷
作者：陈霆
朝代：明

白杨风雨，算天涯、过了几番寒食。谁信客床胡蝶梦，竟做游魂羁魄。杜宇难归，薤歌谁举，云渺稽山窟。攒封无主，土花凝满苍碧。早是天道非亏，仁人有后，兰玉孙枝出。袍笏不施鳖石拜，来访苍梧荆棘。剑合龙津，鹤归华表，重瘗兰亭墨。空山皎月，物华光射双璧。
醉春风·子规
作者：陈霆
朝代：明

绿满汀洲暗。天涯芳草遍。年年何事叫东风，怨。怨。怨。满树梨花，半窗残月，梦魂初断。血染山花片。声动乡关念。玉窗应是数归期，赚。赚。赚。回首衡阳，雁飞不到，寄书人远。
醉花阴·梅花风谢
作者：陈霆
朝代：明

玉堂不闭东风骤。一夜琼枝瘦。香雪乱侵衣，梦醒江楼，羌笛谁家奏。仙姿自别罗浮后。消损应非旧。莫去倚阑干，冷月清霜，正是愁时候。
锦堂春·杏花
作者：陈霆
朝代：明

风色晚来庭院，雨声晓上帘栊。无言有恨何人会，斜倚粉墙东。仙苑盛夸年少，孤村遥指春红。京华旧梦江南路，回首夕阳中。
长相思·两峰插云
作者：陈霆
朝代：明

南高峰。北高峰。南北峰高插太空。春云起夜龙。烟濛濛。雨濛濛。三月湖南春树浓。楼台烟雨中。
长相思·秋怀时寓都下
作者：陈霆
朝代：明

风色愁。云色愁。做造关山雁字秋。寒衣今到不。望京楼。望乡楼。一点相思两点眸。吴峰天尽头。
长相思·竹
作者：陈霆
朝代：明

金铁呜。玉雪呜。檐外秋高风日清。苍阴落枕屏。湘山横。湘水平。两岸暝烟孤棹停。箫声吹月明。
长相思·闺情
作者：陈霆
朝代：明

苔满庭。草满庭。雨打梨花户半扃。相思魂梦惊。计归程。望归程。绿遍汀洲杜若生。天涯杜宇声。
长相思·风雨归渔图
作者：陈霆
朝代：明

飘雨花。跃浪花。渺渺春江收钓车。东风蓑笠斜。系芦芽。近蒲芽。一叶轻舟寄浅沙。穿鱼向酒家。
风入松 其一 秋怨
作者：陈霆
朝代：明

宝钗半脱鬓云松。瘦影怯西风。屏山似近阳台路，片时里、幽梦相通。眉黛颦残宫绿，泪痕揾透香红。小窗锦字背人封。密意寄重重。归期未准惊秋老，黄花淡、离恨偏浓。日暮断云鸿雁，夜寒疏雨梧桐。
风入松 其二 情人怨
作者：陈霆
朝代：明

玉京曾记擅风流。丝竹按梁州。秋波娇滴春山淡，金莲小、肢体轻柔。妆就乌云满镜，舞余红锦缠头。繁华一去竟难留。门巷不堪秋。雕鞍游冶归何处，相思梦、空绕秦楼。肠断塞鸿北去，伤心江水东流。
风入松·旅游图
作者：陈霆
朝代：明

青山断送古今愁。落日下林丘。西风古道无人影，行囊薄、尘满征裘。暝色雁投何处，笛声人在高楼。长途世事两悠悠。羁客倦遨游。秋容诗意知何在，寒鸦外、流水桥头。凭仗丹青会写，为予添个离忧。
风入松·江楼秋眺
作者：陈霆
朝代：明

水云微淡侵江楼。山势涌沧洲。黄花欲绽丹枫老，吴霜冷、雁叫清秋。云外离情耿耿，天涯归信悠悠。乱鸦投树夕阳收。江水向东流。登楼望断平芜影，凭阑久、多少闲愁。风里一声渔笛，浪中数点行舟。
风入松·海天一览
作者：陈霆
朝代：明

乾坤空断海天秋。远水际天浮。望中一发青山小，云涛涌、万里归舟。明月双凫渺渺，西风两鬓飕飕。布袍长剑走神州。三醉岳阳楼。水晶宫里骑鲸去，星河动、仙派回流。铁笛叫开闾阖，佩环飞下瀛洲。
风入松·秋怨
作者：陈霆
朝代：明

宝钗半脱鬓云松。瘦影怯西风。屏山似近阳台路，片时里、幽梦相通。眉黛颦残宫绿，泪痕揾透香红。小窗锦字背人封。密意寄重重。归期未准惊秋老，黄花淡、离恨偏浓。日暮断云鸿雁，夜寒疏雨梧桐。玉京曾记擅风流。丝竹按梁州。秋波娇滴春山淡，金莲小、肢体轻柔。妆就乌云满镜，舞余红锦缠头。繁华一去竟难留。门巷不堪秋。雕鞍游冶归何处，相思梦、空绕秦楼。肠断塞鸿北去，伤心江水东流。
风流子·谒告归题舫中
作者：陈霆
朝代：明

野渡少人来。斜阳里、闲着济川材。尽满目云山，伴人坐啸，一川风月，留客追陪。还看取，宦情容易淡，诗句浩难裁。红树酣秋，绿蓑霁晚，洞庭霜冷，笠泽云开。徘徊空自信，怕烟波未许，鸥鹭私猜。回首日边京阙，清梦相催。笑此生真负，羊裘高洁，几时得洗，马首尘埃。唯是初心一点，飞想归哉。
风流子·送人归吴中
作者：陈霆
朝代：明

天涯孤客梦，西风晚、吹入捣衣秋。念故国情多，书成织锦，敝袍尘满，赋就登楼。寸心急，晓同云北下，夜逐水东流。寒雁数联，暝烟千里，短鞭去马，长笛归舟。都门樽酒后，相思渺云树，两处悠悠。为遣中宵明月，随到南州。向溪亭苍霭，寄声修竹，野塘春暖，致意沙鸥。备我一蓑烟雨，老景沧洲。
鱼游春水·用宋人韵，谪后寓客邸书怀
作者：陈霆
朝代：明

春寒重门里。试借珠帘遮燕垒。管弦巷陌，记得去年罗绮。芳草闲愁月一痕，游丝断梦云千缕。身世无凭，年华似水。九叠屏山闷倚。一夜东风谢桃李。日高犹苦春酲，未忺梳洗。别离情绪伤啼鴂，相思尺素烦双鲤。长亭十里，客心千里。
鹧鸪天·会饮有赠
作者：陈霆
朝代：明

潋滟流霞玳瑁钟。酡颜微映烛花红。两行飞雁瑶筝月，十里芳香锦障风。情有限，思何穷。天涯离别苦匆匆。梦魂不怕鸳鸯妒，潜作行云到月中。
鹧鸪天·感春
作者：陈霆
朝代：明

九十春光逐逝流。烟花零落冷如秋。云镂宝月残歌扇，尘络纹窗暗酒楼。蝴蝶懒，杜鹃愁。天涯新绿满汀洲。恼人怕见杨花面，又被纷纷乱扑头。
鹧鸪天·春饮
作者：陈霆
朝代：明

新酒鹅黄漾碧樽。眼波相属意殷勤。梨花夜月陪歌扇，杨柳春风荡舞裙。穷乐事，庆芳辰。人生难得是相亲。仗谁塞却春归路，长使花前醉脸新。
鹧鸪天·素扇
作者：陈霆
朝代：明

一束清水入手温。华山飞落晓台云。金星散尽难成点，柳絮承来不见痕。鬟影乱，汗珠匀。清风招动羽车轮。游仙睡熟无人唤，压损羊家白练裙。
齐天乐·刘太守之任湖广宪副
作者：陈霆
朝代：明

棠阴才遍行春路，马蹄又辞芳草。兽锦生辉，铁冠增重，好是旧来仪表。朱幡谢了。报蠖屈非宜，莺迁更好。别意依依，樽前一点岘山小。伤心绿波向晓。念芳洲无主，白蘋空老。借寇难凭，依刘无据，泪眼共看晴昊。岸花飞绕。送千里云帆，长风袅袅。后夜荆台，清霜秋气早。
齐天乐·寿人
作者：陈霆
朝代：明

东风吹醒南湖绿，腊痕放教春早。沁雪梅心，破烟柳眼，湔拂旧寒多少。烧灯未了。报庭院新晴，楼台清晓。银烛光中，绣帘开处篆烟袅。画堂移入蓬岛。拥群仙舄履，云韶缥缈。南极寿星，西池王母，一对后天不老。膝前围绕。有袍锦画辉，墨香秋饱。醉倚蟠桃，洞天春正好。
齐天乐·寿吕太守正月二十四日也
作者：陈霆
朝代：明

湖山千里棠阴路。春光又回官柳。花市欢声，茅檐煖气，民俗正歌安阜。收灯未久。转万点红毬，化成南斗。瑞映阶符，寿星现在五云首。涵藏盛推山薮，尽肉羹翻污，车裀唾呕。霖雨功深，星辰地近，槐棘伫登三九。金章到手。对万本梅花，百壶春酒。醉倚东风，年年开笑口。
齐天乐·至六安写怀
作者：陈霆
朝代：明

秋风千里骑黄鹄，翩然白云南去。芳草闲情，枢波醉眼，一枕苍寒留住。清时有味。尽棋局坐忘，茶瓯相对。百首新诗，江山风月助奇思。功名自来浪许，道炊烟未散，丛阴无处。磨蚁嫌贪，竿鱼讶冷，一笑晚山横翠。闲门静闭。任蝴蝶上阶，雀罗张砌。梦落朝班，日高慵未起。
齐天乐·送何太守考绩还任
作者：陈霆
朝代：明

梅花吹老城头角，银河渐看清曙。仙掌云开，宫壶露耿，月转西楼十二。都门晓骑。指烟霭苍茫，长亭官树。袖有天香，春风马首散和气。九重玺书褒美，道周家南伯，汉朝循吏。零雨自东，棠阴向午，梦返湖山佳处。岩廊虚伫。报竹马谩欢，徵车垂至。回首东华，沙堤新筑起。
齐天乐·送刘太守入觐
作者：陈霆
朝代：明

水风吹透菱滩绿，南湖赠人凉意。仙舫登龙，灵槎泛斗，千里明河秋霁。飘飘行旆。瞻紫盖神光，绛都佳气。手捧琅函，嵩呼人在五云际。湖山暂教无主，报亭空浮，碧峰孤环翠。后土风雷，帝青日月，元气一时交会。明廷眷注，久五裤闻谣，两歧书瑞。鳌抃彤墀，天颜应笑喜。
齐天乐·驻节宁亲卷
作者：陈霆
朝代：明

东风江上梅花路。仙舟载将春去。使节龙函，宫袍兽锦，光满晴川行处。飘飘意气。尽骑鹤云端，泛槎星次。一点稽山，苍寒落枕海门曙。九重驰来香币，报皇华事竣，白云情系。喜集莱衣，庆钟寿斝，花月楼台十二。夕阳正未。看雨露芳容，椿萱交翠。醉眼蓬莱，海波清见底。
巧对陆文谅
作者：陈震
朝代：明
体裁：联

陆大人满脸髭须，何须如此；陈教授数茎头发，无法可施。
余自观政后暂归梓里过崇安寺中秋前二日也
作者：陈震豪
朝代：明

献策君恩重，鸣镳暂许归。回将皇路驾，来叩上方扉。月白天香满，林疏秋影稀。片言禅况寂，顿尔息尘机。
宝安八景诗 其一 市桥春涨
作者：陈靖吉
朝代：明

送春骤雨如翻盘，昨朝清浅今弥漫。此时济川匪舟楫，生民岂免为鱼鼋。长鲸跨江鳞甲动，阑干欲逐浪花涌。惜哉无处唤吴儿，跨上潮头试一弄。
宝安八景诗 其七 海月风帆
作者：陈靖吉
朝代：明

海月岩前天接水，岩上临之若无地。舶棹清风商客来，江程千里片时至。神飙吹送十幅蒲，惊鸥飞鹭为前驱。危樯过尽千复百，更无行踪流江湖。
宝安八景诗 其三 黄岭廉泉
作者：陈靖吉
朝代：明

旗峰万仞插天碧，山高水深来有脉。古今酌遍野人杯，谁是夷齐谁盗蹠。愿公激浊更扬清，大作霖雨均山城。馀功不独苏久旱，且为赤子洗甲兵。
宝安八景诗 其五 彭峒水帘
作者：陈靖吉
朝代：明

峒门倚空如壁立，隔断红尘飞不入。三秋风剪银河冰，四时天雨珍珠粒。语清无比贵无价，是谁主张山中挂。水晶宫殿岂无人，琴声玲玲明月夜。
宝安八景诗 其八 觉华烟雨
作者：陈靖吉
朝代：明

江心楼阁梵王宫，三千世界疑虚空。渔村相对一水隔，竹篱茅舍有无中。半开霁景更奇特，远树参差青历历。一图水墨海天秋，今古不知谁捲得。
宝安八景诗 其六 靖康海市
作者：陈靖吉
朝代：明

滔天腥浪如天来，蛮烟瘴雾拨不开。江神无计役风伯，致使蜃气成楼台。长桥复道千万丈，车盖人马相来往。须臾水天同一色，落日照篷渔歌唱。
宝安八景诗 其四 宝山石瓮
作者：陈靖吉
朝代：明

飞流千尺落崆峒，声似晴雷震地动。松花竹木酿醴泉，素绠分碧银瓶冻。当时汲水蛟龙怒，渴饮岂料鼪鼯污。晋郡江山倘有灵，我公电扫看兹举。
宝安八景诗·市桥春涨
作者：陈靖吉
朝代：明

送春骤雨如翻盘，昨朝清浅今弥漫。此时济川匪舟楫，生民岂免为鱼鼋。长鲸跨江鳞甲动，阑干欲逐浪花涌。惜哉无处唤吴儿，跨上潮头试一弄。旗峰万仞插天碧，山高水深来有脉。古今酌遍野人杯，谁是夷齐谁盗蹠。愿公激浊更扬清，大作霖雨均山城。馀功不独苏久旱，且为赤子洗甲兵。飞流千尺落崆峒，声似晴雷震地动。松花竹木酿醴泉，素绠分碧银瓶冻。当时汲水蛟龙怒，渴饮岂料鼪鼯污。晋郡江山倘有灵，我公电扫看兹举。峒门倚空如壁立，隔断红尘飞不入。三秋风剪银河冰，四时天雨珍珠粒。语清无比贵无价，是谁主张山中挂。水晶宫殿岂无人，琴声玲玲明月夜。滔天腥浪如天来，蛮烟瘴雾拨不开。江神无计役风伯，致使蜃气成楼台。长桥复道千万丈，车盖人马相来往。须臾水天同一色，落日照篷渔歌唱。海月岩前天接水，岩上临之若无地。舶棹清风商客来，江程千里片时至。神飙吹送十幅蒲，惊鸥飞鹭为前驱。危樯过尽千复百，更无行踪流江湖。江心楼阁梵王宫，三千世界疑虚空。渔村相对一水隔，竹篱茅舍有无中。半开霁景更奇特，远树参差青历历。一图水墨海天秋，今古不知谁捲得。
姑恶行
作者：陈靖远
朝代：明
体裁：乐府曲辞

芳池月阴春草碧，有鸟有鸟鸣不息。千声万声道姑恶，新妇低回泪痕落。姑恶姑恶姑不恶，努力窗前勤织作。嗟尔小鸟胡不思，新妇会有作姑时。
送潘栗夫
作者：陈音
朝代：明
体裁：七言绝句

二十年前旧弟兄，离亭尊酒不胜情。蜀山渺渺知何许，清夜相思只月明。
旅馆秋夜不寐
作者：陈韶
朝代：明

残梦惊回枕半欹，山城何处角声悲。鬓毛似叶秋都落，骨肉如星晓渐离。沽尽酒资为客久，欠多诗债了人迟。黄花开处凭谁报，三径归看未有期。
早春书怀
作者：陈韶
朝代：明

春来生怕恼吟魂，不待春来便出村。诗骨瘦来山并耸，酒肠宽去海都吞。板桥晴雪梅花路，茅店东风竹叶尊。囊底青蚨有三百，未甘骑马傍人门。
题林君复二帖用坡韵
作者：陈颀
朝代：明

我昔孤山访遗躅，春暖西湖泛晴渌。山头草树不荒凉，知是先生此埋玉。念初茅庐结构完，长吏频顾惊流俗。就中薛李最忘形，湖上夜归曾秉烛。先生自乐味道腴，此怀何尝忘不足。惟当吟咏苦嚘咿，役扰心兵削肌肉。诗成又复恐惊世，辄毁不使相誊录。谁知造化难尽藏，千古骚坛传妙曲。亦有遗墨落人间，留在剡藤并楚竹。见其瘦硬想其人，似对灵均餐落菊。
题石田小景
作者：陈颀
朝代：明

齐女门北古塘斜，岸苇无穷杂蓼花。此地往来应惯熟，借书常到邺侯家。
与贺文徵鸳湖痛饮联句别后再用韵寄
作者：陈颢
朝代：明

鹓湖风日暖薰人，行乐都忘俗事纷。换酒主翁偏爱客，盍簪朋辈总能文。新词妙绝填《金缕》，醉墨横斜扫练裙。归到寒斋枕书卧，一灯夜雨正思君。
丹霞洞
作者：陈颢
朝代：明

路从林谷转，门向石岩开。晴色薰瑶草，丹光映碧苔。固应无锁钥，疑别有楼台。欲扣长生诀，仙翁跨鹤来。
为曹汝器赋二首 其一 涵碧池
作者：陈颢
朝代：明
体裁：五言律诗

凿地为方沼，层峦四面围。天光涵古镜，苔色上春衣。幽鸟情相契，閒云影欲飞。谁安一拳石，比作钓鱼矶。
云轩为月上人赋
作者：陈颢
朝代：明

高僧忘世相，缚屋就云深。静看千峰白，幽栖半榻阴。卷舒虽有态，去住本无心。我亦求閒者，何时一访寻。
五马图
作者：陈颢
朝代：明

校猎归来卸锦鞍，长林丰草夕阳间。龙媒不受盐车困，尽属皇家十二闲。
冬日客怀
作者：陈颢
朝代：明

江国冬来十日阴，闭门高卧拥寒衾。贫将乞米无颜帖，客久思家有越吟。雪压荒桥行路断，山藏老树冻云深。百壶安得如渑酒，细与梅花说旧心。
冬日旅中
作者：陈颢
朝代：明
体裁：七言律诗

江国冬来十日阴，闭门高卧拥寒衾。贫将乞米无颜帖，客久思家有越音。雪压荒桥行路断，山埋老树冻云深。百壶安得如渑酒，细与梅花说旧心。
剪菊图
作者：陈颢
朝代：明

西风三径近秋期，閒看山童理菊枝。浪蕊浮花都剪却，刚留几朵傲霜姿。
卧云岩
作者：陈颢
朝代：明

翠岩云借宿，与客共閒心。石榻春生暖，萝房昼作阴。氤氲飘素练，窈窕接青林。那得长留卧，苍生望雨霖。
和答鉴中上人
作者：陈颢
朝代：明

闻说高居似道林，俗流无地得相寻。菩提子落空岩静，优钵花开古径深。身外利名忘得失，眼中乌兔任升沈。遥知一榻跏趺处，勘破西来佛祖心。
哭中表弟张秉
作者：陈颢
朝代：明

十年辛苦事遗编，抱病那知竟不痊。黄土一抔今古恨，青山半世弟兄缘。草堂春去思无梦，竹屋云深榻自悬。莫话少年平昔语，夜深风雨到灯前。
壬申正月晦日夜梦至僧舍遇一老叟云欲于静处少休予应之曰借来云半榻睡起日三竿觉而枕上足成
作者：陈颢
朝代：明

渐老疏尘事，心清身亦安。借来云半榻，睡起日三竿。松火炉头煖，风波屋外寒。行藏皆梦里，何必问邯郸。
夏考功两竹为赵时俊作
作者：陈颢
朝代：明
体裁：古风

高人爱清不尚繁，庭前种竹只两竿。云影朝分砚池绿，风声夜入书床寒。考功文采丹山羽，貌得双清似曹许。只应真宰泣雕锼，月落空林露如雨。
夜坐
作者：陈颢
朝代：明

寒来尘绪不关情，吟对青灯过二更。落叶满庭风满树，小窗无处著秋声。
夜宿大云寺留题竹深处
作者：陈颢
朝代：明

日暮寻幽到竹深，竹烟晴锁寺门阴。苔荒路绝行人迹，月出潭空静者心。清供一盂香积饭，閒情半榻白云衾。留诗已与青山约，莫厌频来访道林。
夜闻邻童读书
作者：陈颢
朝代：明

风送吾伊隔竹声，邻童应解对韩檠。我怀髫发从师日，翻笑于今学未成。
夜闻雨雪
作者：陈颢
朝代：明

坐阅残书夕未眠，危檐雨雪一灯前。不如呼酒陶然醉，免滴春愁到耳边。
夫子听琴师襄图
作者：陈颢
朝代：明

苍姬尚文治，叔世生宣尼。立教以垂宪，天纵圣哲资。师襄何许人，冠裳肃威仪。援琴得高趣，挥手调朱丝。悠悠太古音，不藉言与词。松阴白日永，萧瑟生凉飔。一弹万虑息，再弹心旷怡。乐与二三子，听之忘神疲。世远不可作，此音知者稀。抚图三叹息，长吟寄遐思。
妙峰夕霁
作者：陈颢
朝代：明

长廊钟磬寂无声，帘捲西风看晚晴。池色倒涵天镜碧，霞光斜照佛龛明。扣禅客去云留宿，乞米僧归鹤出迎。却忆旧来分榻夜，卧听檐雨滴三更。
宿吴江泗洲寺值主僧不在留题
作者：陈颢
朝代：明

客舟来泊古招提，落日吴江望欲迷。茅屋几家村远近，野桥危木水东西。茶烟暝护萝房榻，花雨香沾石磴泥。不遇高僧谁共语，新诗谩向壁间题。
寒夜听雨写怀
作者：陈颢
朝代：明

风声杂雨夜潇潇，倦枕昏灯梦寐劳。报国丹心徒自许，欺人华发不相抛。池塘春草无新句，篱落寒花只旧交。起看床头三尺剑，尚馀豪气拂云梢。
寒潭钓雪
作者：陈颢
朝代：明
体裁：五言律诗

岁晏风兼雪，扁舟驻钓滩。瑶花半篷湿，柳絮一蓑寒。子厚偏供咏，玄真若避官。如何渭滨叟，头白谢鱼竿。
寒潭钓雪
作者：陈颢
朝代：明

岁晏风兼雪，扁舟驻钓滩。瑶花半篷湿，柳絮一蓑寒。子厚偏攻咏，玄真苦避官。如何渭滨叟，头白谢渔竿。
屈原渔父问答
作者：陈颢
朝代：明

众醉陶陶我独醒，此心于世已忘情。老翁不识孤臣意，谩向沧浪歌濯缨。
彩虹桥
作者：陈颢
朝代：明
体裁：五言律诗

垒石为梁柱，凭谁号彩虹。烟云遮不断，霄汉步应通。涧草寒留碧，山花暖衬红。此中豪迈气，不愧茂陵翁。
新寒望授衣不至
作者：陈颢
朝代：明

霜露园林木叶稀，客边望断寄来衣。遥知慈母怜儿冷，织尽寒更未下机。
新秋次韵
作者：陈颢
朝代：明
体裁：七言律诗

江涵秋影雁南过，凉思催人可奈何。林下久知尘事少，水边惟爱月明多。吴乡鲈美应分鲙，楚客衣单自制荷。回首沧浪濯缨处，高情惭愧钓鱼蓑。
早春言怀寄友
作者：陈颢
朝代：明

十日九风雨，吟边无好春。怀人望南浦，借酒问西邻。野性陶潜懒，交情鲍叔真。几时连榻话，一洗寸心尘。
春日写怀
作者：陈颢
朝代：明

东风吹雨著轻尘，芳草茸茸湿翠茵。寒食过来犹自冷，海棠开后不多春。山中谩忆陶弘景，谷口谁寻郑子真。圣代只今同化育，沧溟不信有穷鳞。
春日写怀
作者：陈颢
朝代：明
体裁：七言律诗

东风吹雨著轻尘，芳草茸茸湿翠裀。寒食过来犹自冷，海棠开后不多春。山中漫忆陶弘景，谷口谁寻郑子真。圣代只今恩浩荡，东溟不信有穷鳞。
春日閒行
作者：陈颢
朝代：明

睡起閒窗日影斜，欲寻幽处一烹茶。芒鞋踏遍前村路，杨柳春风有几家。
春陇耕云
作者：陈颢
朝代：明

耕业依先陇，遗安属隐君。绿畴三寸雨，黄犊一犁云。草际春阴合，花边晓色分。鹿门有高士，端可与同群。
晚过阊门望虎丘作
作者：陈颢
朝代：明

平生未识虎丘山，此日经过不暇攀。泉石佳期随处有，古今清赏几人閒。楼台影落春云外，钟鼓声来夕照间。独倚帆樯遥注目，客怀空羡鹤飞还。
景泰壬申正月晦日夜梦至僧舍遇一老叟云欲于静处少休予应之曰借来云半榻睡起日三竿觉而枕上足成
作者：陈颢
朝代：明
体裁：五言律诗

渐老疏尘事，无营身自安。借来云半榻，睡起日三竿。松火炉头煖，风波屋外寒。行藏皆梦里，何必问邯郸。
暮春遣兴
作者：陈颢
朝代：明

柴门地僻懒衣巾，閒看行云到水滨。花片流香通曲涧，树阴分绿护山邻。苏张谩骋纵横术，巢许甘为隐逸民。独立斜阳思无限，不知何处是通津。
月下海棠为姚会川题
作者：陈颢
朝代：明

酡颜半醉殢春娇，拂袖东风暖雾消。十二栏杆月如昼，纱笼银烛不须烧。
松室调琴
作者：陈颢
朝代：明

一室大如斗，床留三尺琴。苍松存古操，灵籁发遗音。鹤语惊秋冷，乌啼觉夜深。惟应贞白叟，会取伯牙心。
梦登名山
作者：陈颢
朝代：明

瀛洲信难求，天姥或可睹。朝谈谪仙诗，夜梦游仙坞。烟萝百尺手自攀，飞步直上青云端。瑶草香浮碧烟暖，松风怒作秋涛寒。踰千岩兮历万壑，四顾无人自盘礴。羽衣丹顶双皋禽，戛然长鸣溯寥廓。我欲因之纵攀跻，空中恍惚闻天鸡。豁然惊觉失所在，天青月落银潢低。
次韵答张道士
作者：陈颢
朝代：明

见说辞京国，端居又一年。诗瓢寒挂月，丹灶煖生烟。谢俗怡清淡，探玄论白坚。何时造林下，煮茗试山泉。
汉宫秋
作者：陈颢
朝代：明

汉宫移植近庭隅，妆点秋容锦不如。罗扇凉生萤歇后，金茎露滴雁来初。昭阳宿酒酣飞燕，长信秋风老婕妤。零落当时守宫血，清霜几度为消除。
泊吴江塔寺主僧留饭
作者：陈颢
朝代：明

塔寺东南湖水长，三高亭下晚风凉。鲤鱼出没杨花白，鸥鸟浮沈杜若香。僧喜诗人留共语，商随渔叟泊连樯。丁宁黄帽休贪懒，早理征帆候曙光。
泊松陵塔寺主僧招晚饭
作者：陈颢
朝代：明
体裁：七言律诗

塔院东南湖水长，三高亭下晚风凉。鲤鱼吹浪杨花白，鸥鸟眠沙杜若香。僧喜诗人留共饭，客随渔艇泊连樯。叮咛黄帽休辞懒，蚤起征帆候曙光。
泣麟图
作者：陈颢
朝代：明

诗亡春秋作，姬政日就堕。麟也本仁兽，出焉非所宜。夫子因感伤，临风涕交颐。画史载遗迹，千古兴嗟咨。方今圣人出，端拱致无为。岂独麟瑞世，凤凰亦来仪。往事勿复论，作诗颂明时。
流香涧
作者：陈颢
朝代：明

泉脉来何许，萦回下曲塘。雨过平涨绿，花落暗流香。石面凝春暖，松根漱晚凉。高歌濯缨客，何必问沧浪。
涵碧池
作者：陈颢
朝代：明

凿地为方沼，层峦四面围。天光涵古镜，苔色上春衣。幽鸟情相契，閒云影倒飞。谁安一拳石，比作钓鱼矶。
渔舟夜归图
作者：陈颢
朝代：明

罢钓归来月未明，隔篱遥见一灯青。不知潮落江风转，流却扁舟过别汀。
游海虞城中
作者：陈颢
朝代：明

琴川风物旧如何，此日乘閒试一过。海邑官清无狱讼，土城风古有弦歌。言公井畔苍梧老，虞仲山前白石多。谢此高僧留我宿，暝随猿鸟入烟萝。
滴翠峰
作者：陈颢
朝代：明

一峰高竦秀，不与众峰邻。翠滴虚岚晓，青含太古春。祥烟生几席，爽气逼衣巾。绝顶谁能上，巍然隔世氛。
病中友人见访
作者：陈颢
朝代：明

别来南北寸心悬，到得相逢二竖缠。欲典春衣沽酒共，不禁憔悴向人前。
登云晓望
作者：陈颢
朝代：明

十丈金鳌白玉阑，偶来乘兴一跻攀。月沈萧寺烟钟外，日出沧洲水树间。野鸟无声随客去，海风随阵打潮还。回头却羡云庵叟，扫地焚香独自閒。
睡起
作者：陈颢
朝代：明
体裁：古风

昼永幽禽惊梦醒，起向松西汲寒井。隔竹唯闻犬吠声，竹深不见行人影。我贫无力种山田，多病翻成半月眠。市上喜无赊酒券，箧中剩有卖文钱。
睡起偶成
作者：陈颢
朝代：明

昼长幽禽惊梦醒，起向松窗汲寒井。隔竹惟闻犬吠声，竹深似见人行影。我贫无力种山田，多病翻成半月眠。莫是相怜来访者，旧券从添赊酒钱。
秋山行李图
作者：陈颢
朝代：明

千山落叶万山云，行到荒桥日已昏。羡杀田家头白叟，半生足不离柴门。
秋萤
作者：陈颢
朝代：明
体裁：七言绝句

寒光一点映松萝，零落西风恨更多。莫向波间照秋影，满溪凉雨颤新荷。
秋萤
作者：陈颢
朝代：明

寒光一点映松萝，零落西风恨更多。莫向波间照秋影，满溪凉雨颤残荷。
秋蝶
作者：陈颢
朝代：明

粉褪香消力渐微，多情犹自舞斜晖。野花篱落西风冷，不比春园得意飞。
立春
作者：陈颢
朝代：明

萧条书剑客边身，望望归期过立春。官柳渐黄梅已白，东风应笑未归人。
竹树白头公小画
作者：陈颢
朝代：明
体裁：五言绝句

翠滴疏篁露，凉生落木风。能知岁寒意，独有白头公。
竹西草堂为曹汝器赋
作者：陈颢
朝代：明
体裁：七言律诗

新搆茆堂就竹西，渭川千亩共襟期。清风扫榻秋来早，苍雪团阴月到迟。插棘每遮东面笋，脱巾还挂北边枝。寻君记得曾留宿，日出三竿尚不知。
竹西草堂为曹汝器赋
作者：陈颢
朝代：明

新构茅堂就竹西，渭川千亩共襟期。清风扫榻秋来早，苍雪团阴月到迟。插棘每遮东面笋，脱巾还挂北边枝。寻君记得曾留宿，日出三竿尚不知。
竹邻子歌
作者：陈颢
朝代：明

竹邻子，何许人，云是落托穷乡民。柴门半掩堪罗雀，布衣百结如悬鹑。囊间有钱即沽酒，甑中无米从生尘。读书不多虑事浅，发言往往遭众嗔。独行独止无与友，拂石醉卧苍厓垠。忽梦数君子，玉立而长身。口云出自渭川族，托迹今居汉水滨。冰霜风雨不改色，梅仙髯史吾同伦。闻君失意众所弃，吾独爱之求与邻。但多酿酒对君饮，日日清风扫户新。
紫芝径
作者：陈颢
朝代：明

万壑千岩里，幽深一径通。紫芝生奕奕，香雾湿濛濛。托隐商颜迹，遗芳谢氏风。肯容閒客采，短策儗相从。
络纬吟
作者：陈颢
朝代：明

梧桐叶黄风露清，槿花篱落莎鸡鸣。花间叶底振双羽，夜凉何处无秋声。秋声嘈嘈断还续，非丝桐兮复非竹。冰茧春缲槛外车，寒机晓转窗前轴。贫家少妇魂梦惊，起来搔头向月明。南邻北舍悄无语，听此凄凉泪暗倾。去年养蚕抵作赋，一丝不得添襦裤。破衣无絮过残冬，儿女啼寒双肘露。今年二月卖新丝，卖丝得米充腹饥。荒居萧条生理薄，冬来依旧寒无衣。红楼女儿好颜色，银甲弹筝按商拍。满身罗绮倩人扶，十指何曾亲纺绩。秋宵沈沈更漏迟，牙床醉枕珊瑚欹。芙蓉花娇殢春梦，耳边那暇听莎鸡。莎鸡年年报秋节，岂识人间欢怨别。人间欢怨可奈何，一笑长歌醉明月。
苍松坞
作者：陈颢
朝代：明

一簇烟霞岛，周遭尽植松。蓬莱元不远，弱水自应通。翠滴林梢露，寒生石罅风。茯苓如可斸，早晚约仙翁。
观瀑图
作者：陈颢
朝代：明

碧落无尘秋气高，白云捲空如海涛。山人避俗事幽讨，眼明八极穷秋毫。就中匡庐有佳色，飞流倒泻三千尺。初惊白虹饮涧泉，又疑玉龙挂岩壁。万里长风吹不收，坐令毛骨寒飕飕。漆园傲吏去已远，长庚仙人今在不。我生素志亦丘壑，苦因笔砚相缠缚。何当卜邻如此图，听水看山一生乐。
谢朱士章惠墨
作者：陈颢
朝代：明

锦囊封墨到山居，知是蓬莱贡献馀。云气晓寒生笔砚，松胶价重抵璠玙。山人借录归田稿，野叟分抄种树书。珍重交情无以报，寸缄聊为寄双鱼。
赠琵琶老妓
作者：陈颢
朝代：明

玉容憔悴减风流，犹抱琵琶半掩羞。莫向湓城寻旧迹，荻花枫叶不胜愁。
踏车妇
作者：陈颢
朝代：明

破裙风飏足移频，长夏随夫历苦辛。那似美人梳洗罢，一钩罗袜步香尘。
过当湖曹汝器所居
作者：陈颢
朝代：明
体裁：七言律诗

海邑西偏郡郭东，林塘卜筑遂高风。松阴避雨周遭绿，花影涵波上下红。虚榻扫留吟社客，短蓑著伴钓船翁。閒居清趣人多有，看到君家自不同。
醉时歌春夜宴周元亮客轩作
作者：陈颢
朝代：明

香径无尘雨初歇，海棠半谢胭脂雪。千年一刻度春宵，爱杀清妍柳梢月。苕溪仙客文中英，面如玉盘双眼青。金龟换酒不自酌，芳筵罗列邀佳朋。座中谈笑总超俗，咳唾随风散珠玉。姚郎起舞伍君歌，击鼓催觞令行速。四明客子醉欲颠，仰看北斗低青天。葛巾吹堕落花里，玉山倒向东风前。人生得意要须乐，底用閒愁时作恶。君不见三闾大夫独醒死，留得虚名亦徒尔。
闻邻家机声
作者：陈颢
朝代：明

竹里人家笑语稀，日长少妇学鸣机。藁砧应是归来早，二月催裁白苧衣。
阅琐尾日记
作者：陈颢
朝代：明
体裁：七言律诗

曾供笔砚侍君王，九死艰虞不敢忘。痛哭衰麻终此老，追亡蹑屩忽如狂。有山到处薇皆绿，无邑归来菊更黄。琐尾一编聊自述，猿啼鸦啸断人肠。
雨中写怀
作者：陈颢
朝代：明

草径通村入，茅茨傍水安。贫知身计拙，瘦觉带围宽。花雨沾苔湿，茶烟入竹寒。无人会心事，默坐自弹冠。
题侯贰守归去来辞画
作者：陈颢
朝代：明

旷达不世士，性本爱丘山。一为利禄縻，役役簿领间。田园已将荒，不归诚厚颜。敛裳中宵逝，遥遥驾舟还。矫首睇孤鸿，高举谢尘樊。舍舟履平陆，行李相追随。原野何萧条，晨光亦熹微。前途问征夫，载欣复载驰。吾庐已在眼，僮仆候柴扉。新归且慰意，奚论昨是非。故庐南山下，三径已就荒。惟存旧松菊，萧萧历风霜。入室携幼稚，嬉笑牵衣裳。怡颜盼庭柯，寄傲倚南窗。床头有旨酒，陶然酣一觞。束带事趋谒，素志恒乖违。迷途实未远，遂兹故园归。榆柳纷掩映，兰菊相因依。俗辙稀往来，竟日掩柴扉。复得反自然，谅匪造化私。解印归故园，行行循旧踪。扶老藉筇竹，流憩挹松风。矫首踪遐观，湛然天镜空。乌兔奚逼人，飞走西复东。丈夫贵适意，畴能困樊笼。天末云冉冉，林端鸟翩翩。云出既为雨，鸟飞亦知旋。君子识其微，进退合自然。靖节旷世高，素翁当代贤。出处虽异途，德音可同传。先人手栽树，势若蛟龙蟠。苔蚀鳞甲紫，声号风雨寒。别尔忽已久，归哉此盘桓。日入景翳翳，抚之欲舍难。但愿坚晚节，不必封秦官。素志本丘壑，荣名非所谋。进退适其宜，谅不愧前修。言归柴桑里，避喧息交游。与世渐相违，驾言复焉求。取乐在琴尊，不顾身外忧。游宦去乡邑，谁不念同侪。道路阻且修，遂俾良晤乖。爰归得聚首，谈笑情相谐。琴书日在眼，抚玩适我怀。以兹消百忧，㗳然外形骸。安居谢声利，人人羡其高。诗酒得真乐，庐舍无喧嚣。孤舟出前溪，巾车驾东皋。渊鱼乐洋洋，枝鸟鸣交交。欣然览时物，天地同逍遥。不为三径荒，决志亦念归。归来身我有，悟昨事皆非。晨兴出门去，放迹信杖藜。寻壑既窈窕，经丘复逶迤。于焉乐吾乐，舍此复何之。微风自东来，地脉初回阳。好鸟出幽谷，潜鱼跃芳塘。欣欣木向荣，涓涓水流香。万物俱得时，吾忧亦已忘。归来衡门下，且复酣杯觞。人生非金石，寓形宇宙间。抱才既沾禄，知休即辞官。委心随去留，避俗谢往还。遑遑欲何之，富贵不可干。划然发长啸，白云起南山。农事在东皋，孤往适兹旦。微雨亦既零，土膏湿凝汗。僮奴未尽力，宿草犹馀蔓。植杖陇亩旁，耘耔日过旰。劳生虽多艰，卒岁应饱饭。帝乡不可期，归老全此身。清风谢流俗，高节抗浮云。舒啸登东皋，赋诗临涧滨。有酒辄取醉，不负头上巾。乐天以乘化，超然真达人。
题侯贰守归去来辞画·其一
作者：陈颢
朝代：明

旷达不世士，性本爱丘山。一为利禄縻，役役簿领间。田园已将荒，不归诚厚颜。敛裳中宵逝，遥遥驾舟还。矫首睇孤鸿，高举谢尘樊。
题侯贰守归去来辞画·其七
作者：陈颢
朝代：明

先人手栽树，势若蛟龙蟠。苔蚀鳞甲紫，声号风雨寒。别尔忽已久，归哉此盘桓。日入景翳翳，抚之欲舍难。但愿坚晚节，不必封秦官。
题侯贰守归去来辞画·其三
作者：陈颢
朝代：明

故庐南山下，三径已就荒。惟存旧松菊，萧萧历风霜。入室携幼稚，嬉笑牵衣裳。怡颜盼庭柯，寄傲倚南窗。床头有旨酒，陶然酣一觞。
题侯贰守归去来辞画·其九
作者：陈颢
朝代：明

游宦去乡邑，谁不念同侪。道路阻且修，遂俾良晤乖。爰归得聚首，谈笑情相谐。琴书日在眼，抚玩适我怀。以兹消百忧，㗳然外形骸。
题侯贰守归去来辞画·其二
作者：陈颢
朝代：明

舍舟履平陆，行李相追随。原野何萧条，晨光亦熹微。前途问征夫，载欣复载驰。吾庐已在眼，僮仆候柴扉。新归且慰意，奚论昨是非。
题侯贰守归去来辞画·其五
作者：陈颢
朝代：明

解印归故园，行行循旧踪。扶老藉筇竹，流憩挹松风。矫首踪遐观，湛然天镜空。乌兔奚逼人，飞走西复东。丈夫贵适意，畴能困樊笼。
题侯贰守归去来辞画·其八
作者：陈颢
朝代：明

素志本丘壑，荣名非所谋。进退适其宜，谅不愧前修。言归柴桑里，避喧息交游。与世渐相违，驾言复焉求。取乐在琴尊，不顾身外忧。
题侯贰守归去来辞画·其六
作者：陈颢
朝代：明

天末云冉冉，林端鸟翩翩。云出既为雨，鸟飞亦知旋。君子识其微，进退合自然。靖节旷世高，素翁当代贤。出处虽异途，德音可同传。
题侯贰守归去来辞画·其十
作者：陈颢
朝代：明

安居谢声利，人人羡其高。诗酒得真乐，庐舍无喧嚣。孤舟出前溪，巾车驾东皋。渊鱼乐洋洋，枝鸟鸣交交。欣然览时物，天地同逍遥。
题侯贰守归去来辞画·其十一
作者：陈颢
朝代：明

不为三径荒，决志亦念归。归来身我有，悟昨事皆非。晨兴出门去，放迹信杖藜。寻壑既窈窕，经丘复逶迤。于焉乐吾乐，舍此复何之。
题侯贰守归去来辞画·其十三
作者：陈颢
朝代：明

人生非金石，寓形宇宙间。抱才既沾禄，知休即辞官。委心随去留，避俗谢往还。遑遑欲何之，富贵不可干。划然发长啸，白云起南山。
题侯贰守归去来辞画·其十二
作者：陈颢
朝代：明

微风自东来，地脉初回阳。好鸟出幽谷，潜鱼跃芳塘。欣欣木向荣，涓涓水流香。万物俱得时，吾忧亦已忘。归来衡门下，且复酣杯觞。
题侯贰守归去来辞画·其十五
作者：陈颢
朝代：明

帝乡不可期，归老全此身。清风谢流俗，高节抗浮云。舒啸登东皋，赋诗临涧滨。有酒辄取醉，不负头上巾。乐天以乘化，超然真达人。
题侯贰守归去来辞画·其十四
作者：陈颢
朝代：明

农事在东皋，孤往适兹旦。微雨亦既零，土膏湿凝汗。僮奴未尽力，宿草犹馀蔓。植杖陇亩旁，耘耔日过旰。劳生虽多艰，卒岁应饱饭。
题侯贰守归去来辞画·其四
作者：陈颢
朝代：明

束带事趋谒，素志恒乖违。迷途实未远，遂兹故园归。榆柳纷掩映，兰菊相因依。俗辙稀往来，竟日掩柴扉。复得反自然，谅匪造化私。
题友云水墨画以唐人不雨山长润无云水自阴为画景遂次其韵题之
作者：陈颢
朝代：明

看画晴窗里，萧然净俗心。鸟声春寂寂，岚气昼阴阴。门俯沧洲迥，船移别浦深。令人想风致，飞梦到云林。
题吴门赵时俊山楼文会图
作者：陈颢
朝代：明

楼居百尺谢嚣尘，良会攀跻属隐君。望处有山皆入画，坐中无客不能文。一帘花气香春酒，半榻茶烟暝夕曛。自是高怀尚清事，风流不羡醉红裙。
题商山四皓
作者：陈颢
朝代：明

嬴秦虐燄不可触，衣冠往往逃空谷。皤然须发四老翁，高卧商颜谢尘俗。炎精奋起天地宽，蒲轮就聘来长安。虽云误落子房计，终为高鸿成羽翰。羽翰既成大事毕，还踏山中旧行迹。松阴满地生微凉，一局枯棋消永日。局终人去今昔非，云山寂寂空猿啼。临风展画三叹息，一曲共谁歌紫芝。
题太白醉归图
作者：陈颢
朝代：明

偶向长安醉市沽，春风十里倩人扶。金銮殿上文章客，不减高阳旧酒徒。
题姜舜民竹深处次苏雪溪韵
作者：陈颢
朝代：明

诛茅竹里似岩栖，面面窗开翠色迷。长听雨来虚榻外，安知日转画栏西。奚僮扫地收新箨，吟客敲门看旧题。我欲相寻无路入，鹧鸪何处隔烟啼。
题扇送友人
作者：陈颢
朝代：明

美人久不见，此地偶相过。复送扁舟去，其如别思何。草香汀雨湿，花暝树烟多。后夜苏台上，谁同一醉歌。
题枇杷山鸟图
作者：陈颢
朝代：明

卢橘垂黄雨满枝，山禽饱啄已多时。那知岁宴空林里，竹实萧疏凤亦饥。
题梅次韵
作者：陈颢
朝代：明

孤根自是不凡材，却傍山村野水开。历尽岁寒冰雪苦，百花头上领春来。
题王孤云渍墨角抵图
作者：陈颢
朝代：明

鬼墨不胜奇，胸中生百戏。参差有鬼头，人鬼元无二。
题王朋梅金明池图并题卷
作者：陈颢
朝代：明

画人胸次见忠贞，意气规模一味清。想象当时同乐日，披图似有旧欢声。
题画
作者：陈颢
朝代：明

懒向秋风把钓竿，一瓢长醉水云间。无情白鸟还飞去，不及青山伴我閒。
题画
作者：陈颢
朝代：明

渔网中流撒暝烟，江空雁叫雪晴天。锦鳞若得归须早，莫待风涛暮打船。
题画二首 其一 枇杷山鸟
作者：陈颢
朝代：明
体裁：七言绝句

卢橘垂黄雨满枝，山禽饱啄巳多时。那知岁晏空林里，竹实萧条凤亦饥。
题画二首 其二 杨柳白头公
作者：陈颢
朝代：明
体裁：七言绝句

老去年来两鬓秋，半因诗债半閒愁。不知野鸟缘何事，也向西风叹白头。
题画扇次岑琬韵
作者：陈颢
朝代：明

自适閒边趣，谁言分外求。看山一瓢酒，载月五湖舟。秋水清吟思，西风冷钓裘。惟应陆甫里，千古可同流。
题白头翁
作者：陈颢
朝代：明

老我年来两鬓秋，半因诗债半閒愁。不知山鸟缘何事，也向西风叹白头。
题竹
作者：陈颢
朝代：明

湘江玉一枝，风节清如许。扫榻致秋阴，鹧鸪啼暮雨。直节从来瘦，虚心本自清。凉风屋头起，叶叶是秋声。
题竹·其一
作者：陈颢
朝代：明
体裁：五言绝句

湘江玉一枝，风节清如许。扫榻致秋阴，鹧鸪啼莫雨。
题竹·其二
作者：陈颢
朝代：明
体裁：五言绝句

直节从来瘦，虚心本自清。凉风屋头起，叶叶是秋声。
题钱舜举硕鼠图
作者：陈颢
朝代：明

苦尽谷才黄，将收欲上场。农夫未到口，田鼠已盈仓。
题黄庭坚松风阁诗卷
作者：陈颢
朝代：明

涪翁词翰气横秋，自古如君能几个。高阁一诗四远闻，知音自有松风和。
鸿门宴
作者：陈颢
朝代：明

两雄秋色与南山，决计鸿门一会间。？醁徒能浇虎士，干将那得犯龙颜。雪飞双斗尊前失，天护单车灞上还。明日咸阳风物改，有人衣绣忆乡关。
鸿门宴
作者：陈颢
朝代：明
体裁：七言律诗

两雄秋色与南山，决计鸿门一会间。�醁徒能浇虎士，干将那得犯龙颜。雪飞双斗尊前失，天护单车灞上还。明日咸阳风物改，有人衣绣忆乡关。
咏柳
作者：陈饶
朝代：明
体裁：七言绝句

春归禁柳绿参差，叶叶含烟树树垂。怕有长条迷凤辇，临风折尽向南枝。
水竹居为朱克恭赋
作者：陈鳞
朝代：明
体裁：古风

白云宿虚檐，苍云堕高栋。日暖鱼弄姿，天晴鸟呼梦。髣髴筼筜谷，未数蔷薇洞。窗迎山气佳，地隔市声哄。居然有六逸，亦岂无二仲。分曹时对奕，课子夜犹讽。清泉且自酌，冬笋宜修供。匡床白发翁，笛声或三弄。
上泷
作者：陈鸣阳
朝代：明

一片征帆度楚西，艰危泷垄即天梯。风抟舴艋群鸿戏，水击寒潭万马嘶。短褐经秋歌扣角，蒯缑长夜拂闻鸡。不堪烽火传西檄，满地苍生困鼓鼙。
卧病柬憨山禅师
作者：陈鸣阳
朝代：明

倦游关塞客，一病几经旬。慧日存吾性，浮云寄此身。闭门蛩闹夜，欹枕鸟啼春。最爱南邻伴，郫筒问字频。
同吴伯玉谢元瑞集苏锡元公署得林字
作者：陈鸣阳
朝代：明

载酒探玄二仲临，官閒城市亦山林。坐中清曲频赓和，世上黄金自浅深。雪拥骊驹仙客路，春啼黄鸟故人心。人生解有千年业，肯向尊前叹陆沉。
柳江
作者：陈鸣阳
朝代：明

几度秋光上客容，佩刀犹自网蛛封。晨趍月冷关山笛，夜泊风悽野寺钟。怪石倚天攒剑戟，古槎临水漾虬龙。无端总被山灵笑，五岳行行少定踪。
梅花落
作者：陈鸣阳
朝代：明

姑射寒梅树，年年斗雪芳。声翻秦女笛，飞点汉宫妆。凉月侵琼朵，微风度暗香。幽闺春寂寞，无奈断人肠。
水月寺
作者：陈鸣阳
朝代：明

古刹浮沧海，窗开面面空。楼台疑蜃气，帘幕逼蛟宫。兔魄閒波面，鱼舠度镜中。坐深忘色相，谁复叹飘蓬。
洞中春日
作者：陈鸣阳
朝代：明

玉洞借高轩，春阴日掩门。鸠拖残雨去，莺喜乍晴喧。花落迷樵径，苔深印屐痕。路歧芳草色，空自怅王孙。
淮阴道
作者：陈鸣阳
朝代：明

淮阴聊览胜，长剑倚寒汀。漂母祠何在，王孙草自青。假齐空有恨，灭楚可谁铭。一种萧条色，秋风泗上亭。
渡龙骧水磨苍精剑
作者：陈鸣阳
朝代：明

十载飘零尚客星，秋风歧路短长亭。龙堆旧斩楼兰剑，一借龙骧洗血腥。
白雁
作者：陈鸣阳
朝代：明

黄芦飘朔气，白雁度江皋。玉塞传书远，银河结阵高。秋霜凌竞翮，明月妒奇毛。莫向征人妇，楼头五夜号。
闺情
作者：陈鸣阳
朝代：明

露冷凌波步不前，流萤相扑自年年。妾身未必齐纨扇，不待秋来已弃捐。床前蟋蟀吟寒月，力倦砧声犹未歇。塞北征夫路几千，梦魂夜夜长飞越。
闺情·其一
作者：陈鸣阳
朝代：明

露冷凌波步不前，流萤相扑自年年。妾身未必齐纨扇，不待秋来已弃捐。
闺情·其二
作者：陈鸣阳
朝代：明

床前蟋蟀吟寒月，力倦砧声犹未歇。塞北征夫路几千，梦魂夜夜长飞越。
黄鹤楼
作者：陈鸣阳
朝代：明

书剑飘遥楚水滨，危楼聊且驻征轮。续凫有客惭崔颢，跨鹤凭谁似昔人。朗月芙蓉千里玉，东风杨柳万家春。胜游莫问前朝事，一慨兴怀泪满巾。
方广岩
作者：陈鸣鹤
朝代：明
体裁：七言律诗

星岩松坞远苍苍，閒逐泉声到上方。风捲水帘翻石燕，云归山洞闭灵羊。千峰迢递传寒磬，双树参差背夕阳。静室六时无一事，焚香持咒坐绳床。
杨柳枝
作者：陈鸣鹤
朝代：明
体裁：乐府曲辞

万绪千条拂翠台，只牵人去不牵来。杨枝折在行人手，那得杨花二月开。
武夷紫阳书院赠朱山人
作者：陈鸣鹤
朝代：明
体裁：五言律诗

先业依青嶂，开轩独隐居。石田耕水月，芒履混樵渔。万壑自吹笛，孤灯时读书。结庐倘相许，同钓九溪鱼。
濑下晚泊
作者：陈鸣鹤
朝代：明
体裁：五言律诗

孤村沿曲岸，桑柘起寒烟。树倒空潭影，风吹上濑船。渔灯明远渚，山鸟下平田。向夕菰芦静，微闻雪涧泉。
题冲佑观
作者：陈鸣鹤
朝代：明
体裁：七言绝句

十二仙人控紫鸾，顶门一去不曾还。当时鸡犬升天尽，只有浮云住世间。
三月晦日集交荫轩送春
作者：陈鸿
朝代：明

西飞恨杀羲轮疾，九十东风将尽日。门前芳草青已残，地上落花红更密。欲问谁家卖酒旗，相留顷刻春归迟。五更风雨倍惆怅，啼鸟无情犹不知。
东湖晓发
作者：陈鸿
朝代：明

曲曲东湖水，何能计里长。沙明兼淡月，船重积严霜。冒晓人佣起，冲寒雁欲翔。梅花飞尽日，犹不到家乡。
临封八景次韵 其一 江口归帆
作者：陈鸿
朝代：明

波映山颜丽似苔，封江两岸锦帆开。淩风抢雾天边去，踏浪冲星月下回。片片白云排石壁，声声鱼笛落江梅。仙舟李郭欣相得，击楫空明远溯洄。
临封八景次韵 其七 景星夜月
作者：陈鸿
朝代：明

古寺森森现景星，法王殿角月华明。台馀玉鉴晴光远，树拥银蟾夜色清。苔藓已忘诸佛古，烟霞偏著两峰平。千秋胜事留碑史，坐看冰轮起石城。
临封八景次韵 其三 蟠龙烟雨
作者：陈鸿
朝代：明

蟠龙烟雾气萧森，江涨新波雨露深。峰顶片霞开锦轴，牙樯斜口荡帘金。渔歌惯唱清湘曲，侠客多弹流水心。两岸相看时极目，满庭花影几筛阴。
临封八景次韵 其二 灵洲渔唱
作者：陈鸿
朝代：明

封江一砥见灵洲，满眼渔艭泊渚头。艇系岩花嬉日午，网罗鳣鲔乐春秋。前歌后和鸣幽谷，一唱群随瞰碧流。想是召公膏雨化，甘棠馀荫耐人游。
临封八景次韵 其五 西山晴雪
作者：陈鸿
朝代：明

麟封濯锦水无冰，甘露团团瑞雪零。松作大夫朝玉简，梅依处士敞云屏。南天一练摇虚白，西岭三花妒紫青。知是谢家赓赋后，薄言雍璧种芝亭。
临封八景次韵 其八 猿岭飞泉
作者：陈鸿
朝代：明

□空一水溅长天，瀑出谽谺滚石泉。岭表泻来声欲冷，岩头抛去夜轻圆。千鲸鳞甲飞秋水，万马奔腾跃锦川。回首洞龙还吸海，翻涛喷雨出油然。
临封八景次韵 其六 南寺钟声
作者：陈鸿
朝代：明

晨光未启绝祲氛，朗韵洪钟隔浦闻。声彻上方凝秀水，音传下界沛慈云。清湘两岸人思起，华馆中宵客意勤。官舍簿书知莫息，闻鸡犹自想华勋。
临封八景次韵 其四 濯锦醇酤
作者：陈鸿
朝代：明

花封日日庆年丰，执盏持螯满县同。一斗漫誇一石醉，青州翻作锦州红。跻堂好效豳民祝，匿瓮何妨毕氏风。昔日醉翁亭自若，乐民民乐在其中。
临封八景次韵·江口归帆
作者：陈鸿
朝代：明

波映山颜丽似苔，封江两岸锦帆开。淩风抢雾天边去，踏浪冲星月下回。片片白云排石壁，声声鱼笛落江梅。仙舟李郭欣相得，击楫空明远溯洄。封江一砥见灵洲，满眼渔艭泊渚头。艇系岩花嬉日午，网罗鳣鲔乐春秋。前歌后和鸣幽谷，一唱群随瞰碧流。想是召公膏雨化，甘棠馀荫耐人游。蟠龙烟雾气萧森，江涨新波雨露深。峰顶片霞开锦轴，牙樯斜口荡帘金。渔歌惯唱清湘曲，侠客多弹流水心。两岸相看时极目，满庭花影几筛阴。花封日日庆年丰，执盏持螯满县同。一斗漫誇一石醉，青州翻作锦州红。跻堂好效豳民祝，匿瓮何妨毕氏风。昔日醉翁亭自若，乐民民乐在其中。麟封濯锦水无冰，甘露团团瑞雪零。松作大夫朝玉简，梅依处士敞云屏。南天一练摇虚白，西岭三花妒紫青。知是谢家赓赋后，薄言雍璧种芝亭。晨光未启绝祲氛，朗韵洪钟隔浦闻。声彻上方凝秀水，音传下界沛慈云。清湘两岸人思起，华馆中宵客意勤。官舍簿书知莫息，闻鸡犹自想华勋。古寺森森现景星，法王殿角月华明。台馀玉鉴晴光远，树拥银蟾夜色清。苔藓已忘诸佛古，烟霞偏著两峰平。千秋胜事留碑史，坐看冰轮起石城。□空一水溅长天，瀑出谽谺滚石泉。岭表泻来声欲冷，岩头抛去夜轻圆。千鲸鳞甲飞秋水，万马奔腾跃锦川。回首洞龙还吸海，翻涛喷雨出油然。
买西园菊至招同社徐兴公商孟和诸人花下小酌因和短歌
作者：陈鸿
朝代：明

几处菊花残，西园余数亩。买来竹窗下，折简会宾友。把酒坐花旁，一齐衫袖香。春天百卉媚，不及此幽芳。阶下凉风薄暮起，枝枝低拂深杯里。愿君尽醉宿我家，明日更买西园花。
典衣曲
作者：陈鸿
朝代：明

典尽衣难赎，邻家夜捣砧。那堪风露冷，儿女说秋深。
十月晦日过兴公斋头夜谈
作者：陈鸿
朝代：明

一阳明日近，十月此宵残。雨意辜梅信，风声戛竹竿。坐长灯坠焰，吟苦砚生寒。祇恐穷年迫，忧心集百端。
听泉阁
作者：陈鸿
朝代：明

风露临虚阁，应涵秋气清。一山在水次，终日有泉声。响迸僧钟落，寒兼客枕生。中宵满栏月，都作玉琴鸣。
周父母祠
作者：陈鸿
朝代：明

一清如水令人思，风度于今犹见之。琴里阳春劳□阜，车前甘雨起疮痍。吏行冰上苍鹰化，士在桃边□铸奇。箫鼓勿令山谷笑，光辉夜夜自南箕。
咏红白桃花
作者：陈鸿
朝代：明

双艳如从露井看，妆分浓淡映雕栏。玉肤中酒冰绡薄，粉面窥人锦障寒。杏雨并随窗外度，梨云同入帐中残。胆瓶不是余香在，定讶珊瑚间木难。
咏雪球花
作者：陈鸿
朝代：明

盈盈初发几枝寒，映户流苏百结团。正恐东风先扬尽，不愁迟日易消残。淡姿向晓迷蝴蝶，艳色争春笑牡丹。惟有三郎儿戏甚，还疑蹋鞠绕丛看。
夹竹岭
作者：陈鸿
朝代：明

长途不可涉，况历万峰巅。倦鸟已投树，行人犹在烟。夕阳沉岭路，寒涧落山田。纵少离家恨，凭高自怆然。
寒食客中感作
作者：陈鸿
朝代：明

作客近清明，一杯谁省墓。何如春草生，得上坟前路。
挽吉安别驾苏复初先生
作者：陈鸿
朝代：明

名驹曾向碧鸡游，定省晨昏遂所求。持篆还期明孝志，衔纶捧檄慰亲愁。月明天柱桃花艳，雨洒芝田□水流。最喜承家多令子，隆名显德已能酬。
挽禄丰令赠光禄少卿苏健宇先生
作者：陈鸿
朝代：明

鸣琴衣绣正纶巾，剑气微茫逼斗辰。借箸直期匡社稷，睚尤不许共乾坤。风回星宿波涛怒，龙战云南壁垒新。自是忠魂依日月，更教青史见精神。
新秋
作者：陈鸿
朝代：明

蝉声昨日催秋至，渐觉单衣卷凉吹。闲吟最爱夕阳天，水转澄鲜山转媚。几处桐阴清露垂，萧然物候翻相宜。不知宋玉何为者，畏见西风摇落时？
桑乾道中
作者：陈鸿
朝代：明

征程十里见桑乾，二月谁怜尚苦寒。沃野北来边地近，流澌东下早春残。风疑竹箭穿貂帽，雪作杨花点马鞍。旅况垆头消不尽，琵琶纤指莫教弹。
留别敬师
作者：陈鸿
朝代：明

浪游行橐倍萧然，但有山僧送上船。月白不堪莲社别，日高难恋竹房眠。晓粮载少癯同鹤，秋思悲多乱似蝉。后夜忆师空梦寐，淮城东畔寺门前。
秋夜曲
作者：陈鸿
朝代：明

悔却与欢期，空房香烬时。那能如宝鸭，冷暖腹中知。
舟晚望锦石
作者：陈鸿
朝代：明

怪石崚嶒抱白沙，江边砥柱若嵩华。昂藏自负淩霄气，静穆如参入定袈。云欲从龙山带雨，月将伴鹤暗穿霞。离奇动我探奇想，击楫中流迟汉槎。
赠南山邻友
作者：陈鸿
朝代：明

却喜为邻好，君西我住东。夜泉皆屋后，晓塔共窗中。竹色篱交绿，灯花壁送红。时时过王翰，花底一尊同。
过曹能始石仓园
作者：陈鸿
朝代：明

径绕寒流转郁纡，夹堤山色望中殊。草堂似卜东西瀼，画舫如过里外湖。莺唤曲栏春卧稳，鹤窥深户夜吟孤。问奇日载花间酒，莫谓投闲一事无。
过相思径
作者：陈鸿
朝代：明

幽邃离奇别一天，云生石上霭如烟。坐来不觉□□湿，欲去还留兴悄然。